Pengurusan kes saman Azam terhadap individu buat fitnah ditetapkan 15 Feb

Pengurusan kes berhubung saman fitnah yang dikemukakan Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki terhadap seorang penyelidik kanan, K. Lalitha akan didengar pada 15 Februari nanti.

Azam mengambil langkah menyaman Lalitha kerana menyiarkan dua artikel yang didakwa memfitnahnya membabitkan pemilikan saham yang disalah dianggap telah memfitnah badan tersebut.

Ia juga seolah-olah menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang melantik Azam ke jawatan tersebut berlandaskan undang-undang.

Tidak cukup dengan itu, artikel-artikel yang diterbitkan sekitar Oktober dan Disember tahun lalu di portal berita Independent News Service (INS) juga secara tidak langsung telah menggambarkan Azam dan adiknya, Nasir menyokong politik berhaluan kiri dan aktiviti menyalahi undang-undang seperti penyeludupan dadah serta senjata api.

Artikel-artikel terbabit turut disiarkan di akaun Twitter Defendan atas nama @LalithaVelvet yang masih boleh diakses oleh orang awam sehingga kini.

“Defendan (Lalitha) mempunyai niat jahat apabila menyatakan bahawa dia telah cuba menghubungi plaintif (Azam) beberapa kali bagi mendapatkan maklum balas berhubung berita palsu mengenai Azam sedangkan defendan adalah individu yang bertindak menyebarkan dan memfitnah plaintif,” kata Azam dalam penyataan tuntutan saman yang difailkan semalam.

Sesalinan dokumen tersebut diperoleh media hari ini melalui carian fail mahkamah dan semakan pada sistem kehakiman menunjukkan bahawa kes saman fitnah di antara Azam dan Lalitha itu ditetapkan untuk pengurusan kes pada 15 Februari ini di hadapan Penolong Kanan Pendaftar, Noordura Mohamed Din.

Menurut penyataan tuntutan Azam, kenyataan berbaur fitnah yang diterbitkan oleh Lalitha adalah untuk memperlekehkan nama baik, reputasi dan kedudukan plaintif sebagai seorang individu dan jawatannya sebagai Ketua Pesuruhjaya SPRM.

“Kandungan kenyataan berbaur fitnah tersebut berniat untuk menimbulkan kebencian terhadap plaintif untuk menyebabkan kecederaan maksimum kepada nama baik, reputasi dan kedudukan Plaintif serta bertujuan untuk menghancurkan karier Plaintif selaku pegawai tertinggi kerajaan yang sentiasa mempunyai rekod yang bersih dan kredibiliti yang baik,”kata penyataan tuntutan tersebut.

Oleh itu, Azam memohon satu perintah injunksi bagi menghalang Lalitha atau ejennya daripada membuat, menerbitkan atau menyebabkan kenyataan berbaur fitnah itu diterbitkan semula dalam apa juga cara.

Plaintif turut memohon agar defendan memadamkan artikel dan ciapan dalam tempoh masa tiga hari penghakiman dibuat serta permohonan maaf yang akan diterbitkan dalam akhbar atau media sosial pilihan Azam.

Azam turut memohon ganti rugi am sebanyak RM10 juta dan ganti rugi teruk, kos serta relif-relif lain yang difikirkan sesuai oleh Mahkamah.

Turut dimohon ialah faedah sebanyak lima peratus atas jumlah ganti rugi am dan teruk dari tarikh penghakiman sehingga penyelesaian penuh.


Polis rampas 141.4kg dadah bernilai RM8 juta, 11 ditahan

Satu sindiket pemprosesan dan pengedaran dadah tumpas apabila polis menahan 11 individu dan merampas 141.4 kilogram (kg) pelbagai jenis dadah yang dianggarkan bernilai RM8.07 juta di sekitar Lembah Klang, pada Jumaat lepas.

Setiausaha Polis Diraja Malaysia (PDRM) Datuk Noorsiah Mohd Saaduddin berkata kesemua mereka berusia 22 hingga 38 tahun yang ditahan dalam lima serbuan itu terdiri daripada sembilan lelaki tempatan serta seorang lelaki dan wanita warga asing, lapor Bernama.

Beliau berkata dadah yang dirampas melibatkan 106.3kg ketamin, 18.6kg pil eramin 5 dan 16.5kg pil ekstasi dan dipercayai boleh digunakan oleh seramai 502,257 penagih dadah.

“Sindiket ini mula aktif sejak Februari lepas. Modus operandi mereka adalah menjadikan premis kediaman sebagai tempat memproses dan stor simpanan dadah, sebelum diedarkan untuk pasaran tempatan terutama di sekitar Lembah Klang.

“Kes disiasat di bawah Seksyen 39B Akta Dadah Berbahaya (ADB) 1952 dan suspek direman tujuh hari bermula 9 Julai. Dua daripada mereka mempunyai rekod lampau melibatkan kes dadah dan jenayah yang disiasat di bawah Seksyen 15(1)(a) ADB 1952 dan Seksyen 148 Kanun Keseksaan,” katanya dalam kenyataan hari ini.

Beliau berkata tindakan juga diambil di bawah ADB (pelucuthakan harta) 1988 dengan menyita pelbagai aset sindiket yang dianggarkan bernilai RM582,331 yang terdiri daripada lapan kenderaan bernilai RM522,800, wang tunai berjumlah RM20,330 dan barang kemas bernilai RM39,201.

“Nilai keseluruhan rampasan dadah dan sitaan harta berjumlah RM8.65 juta. Dengan operasi ini, PDRM telah menumpaskan satu sindiket memproses serta mengedar dadah untuk pasaran tempatan dan akan meneruskan siasatan untuk mengesan saki baki ahli sindiket,” katanya.

Beliau berkata PDRM khususnya Jabatan Siasatan Jenayah Narkotik (JSJN) terus berusaha membanteras aktiviti penyalahgunaan dan pengedaran dadah dan berharap masyarakat terus menyalurkan maklumat berkaitan kegiatan pengedaran dadah yang berlaku melalui Hotline JSJN di talian 012-2087222.


Jaga-jaga Khairy, Zahid sahkan Lembaga Disiplin akan ambil tindakan

Khairy Jamaluddin Abu Bakar perlu berjaga-jaga selepas Presiden UMNO, Datuk Seri Ahmad Zahid Hamidi memberi amaran tindakan disiplin bakal diambil terhadapnya selepas ini.

Zahid yang baharu sahaja ditabalkan Presiden untuk sepenggal lagi selepas usul tiada pertandingan dua jawatan tertinggi diluluskan berkata Lembaga Disiplin akan meneliti tuduhan yang dibuat oleh bekas Ketua Pemuda UMNO itu berhubung kewujudan pengundi import dalam dewan hari ini.

Dalam dakwaannya, bekas Menteri Kesihatan itu mendedahkan wujudnya usaha membawa masuk perwakilan import berkenaan bagi memastikan usul tambahan dua jawatan tertinggi UMNO tidak dipertandingkan dalam pemilihan akan datang, diluluskan semasa Perhimpunan Agung UMNO (PAU) 2022.

“Itu satu perkara lain yang akan dibincangkan oleh Lembaga Disiplin UMNO dan akan dibawa ke Jawatankuasa Pengurusan yang dipengerusikan oleh Ketua Bahagiannya (Datuk Seri Mohamad Hasan),” katanya pada sidang media hari ini.

Terdahulu, Khairy yang juga Timbalan Ketua UMNO Bahagian Rembau ketika membuat dakwaan itu berkata, ‘tag’ (tanda) pada kerusi dalam Dewan Merdeka yang dikhaskan untuk perwakilan UMNO sudah ditanggalkan sebagai usaha membawa masuk ‘perwakilan import’ bagi meluluskan usul tambahan berkenaan.

Khairy turut memuat naik satu video mengenai ‘perwakilan import’ menerusi Instagram, menunjukkan sekumpulan individu berbaju Melayu diberi taklimat dalam satu bilik khas di WTC Kuala Lumpur.

Video itu diiringi kapsyen: “Perwakilan ‘import’ diberi taklimat sebelum masuk Dewan Merdeka untuk menyokong usul ‘no contest’ (tiada pertandingan).

Dalam video berasingan, Khairy menyifatkan usul tambahan dikemukakan perwakilan UMNO Negeri Sembilan daripada Bahagian Rembau, Mohd Shukri Shamsudin itu sebagai pelik, memandangkan Mohamad yang juga Timbalan Presiden UMNO, adalah Ketua Bahagian UMNO Rembau.


Jika UMNO bersama PN, PH boleh ‘tutup buku’, kata PAS

Pakatan Harapan (PH) boleh “tutup buku” sekiranya semua parti dalam Perikatan Nasional termasuk UMNO dan Barisan Nasional (BN) bersama dalam Pilihan Raya Negeri (PRN) Melaka, kata Datuk Seri Khairuddin Aman Razali.

Dalam tulisan di Facebooknya, Khairuddin dengan yakin berkata, 21 daripada 28 kerusi yang ditandingi sudah selamat dalam genggaman dan kemenangan pada PRN Melaka akan menjadi satu kemenangan yang sangat dijangka jika UMNO dan Bersatu bertandig di kerusi yang disandang.

Kemenangan yang sangat dijangka itu diperolehi daripada penyokong ketiga-tiga parti iaitu UMNO, Bersatu dan PAS jika mereka bertanding di DUN sama yang dimenangi sebelum ini manakala di 12 kerusi milik lawan pula, lima kerusi DUN dijangka menjadi kerusi sangat selamat untuk dimenangi atas nama muafakat, katanya.

“Dengan itu PN dan MN (Muafakat Nasional) gagah untuk memenangi PRN Melaka dengan 21 kerusi daripada 28 kerusi DUN Melaka.

“PH boleh tutup buku,” kata ahli parlimen (MP) Kuala Nerus itu.

MN merupakan kerjasama antara UMNO-BN dan PAS, manakala PN ialah gabungan dianggotai Bersatu dan PAS serta parti-parti lain.


Polis siasat laporan terhadap Tok Mat hina agama Hindu

Polis akan menyiasat Datuk Seri Mohamad Hasan ekoran terdapat satu laporan yang mendakwa Timbalan Presiden UMNO itu mengeluarkan kenyataan menghina agama Hindu.

Perkara itu disahkan Ketua Polis Daerah Sentul, Asisten Komisioner Beh Eng Lai, ia susulan satu laporan yang dibuat terhadap pemimpin utama UMNO itu hari ini oleh Sayap bersekutu Bersatu.

“Kes berkenaan akan disiasat mengikut Seksyen 504 Kanun Keseksaan iaitu dengan sengaja mengaibkan dengan niat membangkitkan pecah keamanan dan Seksyen 233 Akta Komunikasi dan Multimedia 1998,” katanya hari ini dipetik laporan Utusan Malaysia.

Awal hari ini, Ketua Penerangan Sayap Bersekutu Bersatu, S Gobi Krishnan membuat laporan terhadap Mohamad atau dikenali Tok Mat selepas dilihat seakan tidak mempunyai rasa bersalah dan meminta maaf terhadap kenyataannya sebelum ini.

“Saya nak beritahu Tok Mat, berdiam diri tidak akan selesaikan masalah.

“Mari ke depan. Kalau Tok Mat tak mahu, kita sendiri akan berjumpa dia. Kita minta pihak polis ambil tindakan,” katanya semasa sidang media selepas membuat laporan polis.

Dalam wawancara dengan Asia Times baru-baru ini, Mohamad menyebut tentang “kavadi besar” untuk menjelaskan kekalahan UMNO semasa Pilihan Raya Umum Ke-14 (PRU-14) lalu.

Mohamad juga dipercayai keliru mengenai sambutan Deepavali dengan Thaipusam apabila menyentuh mengenai “kavadi”

“UMNO dikalahkan pada PRU 2018 bukan kerana UMNO tidak menjaga rakyat tetapi UMNO mempunyai “kavadi besar”, kamu tahu kavadi?

“Apabila orang Hindu merayakan Deepavali. Mereka membawa kavadi besar ini. Bagasi besar ini,” kata Mohamad dipetik dalam audio rakaman wawancara tersebut.

Dalam pada itu, S Gobi menggesa polis supaya menyiasat Mohamad di bawah Seksyen 298A Kanun Keseksaan kerana menyebabkan ketidaktenteraman awam dan perasaan benci sesama kaum dan agama serta Seksyen 233 (1) (a) Akta Komunikasi dan Multimedia 1998 yang boleh didenda maksimum RM50,000 atau penjara sehingga setahun atau kedua-duanya sekali.

“Saya akan serahkan bukti video dan audio kenyataan beliau,” katanya.

Mengulas lanjut, S Gobi memuji pemimpin-pemimpin dalam Bersatu yang lebih memahami dan menghormati kaum bukan Melayu.

“Pemimpin tertinggi UMNO seperti ini, saya pelik apa nak jadi.

“Saya nak puji pemimpin-pemimpin Melayu dalam Bersatu, mereka lebih memahami dan menerima kami.

“Saya minta pemimpin UMNO ini belajar daripada Bersatu,” katanya.


Najib tak berani cabar pemimpin UMNO dipetik dalam kes rasuah Zahid?

Datuk Seri Najib Razak nampaknya tidak berani mencabar beberapa nama pemimpin UMNO lain yang dipetik dalam perbicaraan kes rasuah dihadapi rakannya yang juga Presiden parti, Datuk Seri Ahmad Zahid Hamidi.

Bekas Perdana Menteri yang didedahkan saksi menerima ratusan juta dalam akaun peribadinya sebelum ini semasa perbicaraan 1Malaysia Developmen Berhad (1MDB) sehingga hari ini mengunci mulut daripada mencabar pemimpin UMNO yang dikaitkan dalam kes Zahid supaya tampil membuat penafian.

Lebih menghairankan, Najib yang sudah disabitkan dalam kes rasuah cuba menyindir Pengerusi Perikatan Nasional (PN), Tan Sri Muhyiddin Yassin hanya kerana kenyataan saksi di mahkamah semasa perbicaraan Ultra Kirana Sdn Bhd (UKSB).

Najib hanya memuat naik artikel laporan berhubung dakwaan kononnya Muhyiddin menerima wang daripada UKSB, bagaimanapun suami kepada Datin Seri Rosmah Mansor itu terlupa beberapa nama pemimpin UMNO lain juga dipetik dalam pernyataan saksi kes Zahid tersebut.

Lima nama ahli politik disebut ketika perbicaraan kes rasuah Zahid semalam adalah iaitu Khairy Jamaluddin, Datuk Seri Reezal Merican Naina Merican, Datuk Seri Hishammuddin Hussein, Datuk Seri Mohd Shafie Apdal dan Datuk Seri Anifah Aman.

Bagaimanapun, Najib tidak pula mengulas sebarang kenyataan melibatkan pemimpin UMNO tersebut, walhal Muhyiddin pada awal-awal lagi semalam sudah memberikan penjelasan berhubung isu yang dibangkitkan di mahkamah semalam.

Muhyiddin juga mencabar untuk disiasat perkara tersebut dan sedia memberikan kerjasama. Setakat hari ini, hanya Muhyiddin sahaja berani tampil membuat penjelasan berhubung kenyataan UKSB tersebut tetapi tidak pemimpin UMNO lain.

“Khairy menerima dana politik RM3.7 juta daripada UKSB, manakala Reezal Merican menerima dana antara RM200,000 hingga RM300,000 secara sekali daripada syarikat,” kata bekas Pengurus Pentadbiran UKSB, David Tan Siong Sun semasa memberikan keterangan semalam.

Semalam, Muhyiddin menyifatkan keterangan mahkamah yang mendakwa kononnya beliau turut menerima wang tunai RM1.3 juta daripada UKSB, adalah pernyataan palsu.

Bekas Perdana Menteri itu menjelaskan pada tarikh yang disebut oleh saksi pendakwaan itu, beliau menjalani pembedahan kanser dan mengambil cuti selama beberapa bulan untuk rawatan lanjut.

“Tugasan saya sebagai Menteri Dalam Negeri telah diambil alih oleh Perdana Menteri (ketika itu) Tun Dr Mahathir Mohamad dan mendapat liputan meluas media massa,” kata Muhyiddin.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Usul persendirian ganti Azhar di Dewan Rakyat dengan Azalina?

Beberapa usul persendirian daripada Ahli Parlimen (MP) bagi menggantikan Yang di-Pertua Dewan Rakyat Datuk Azhar Harun difahamkan sudah dihantar ke Parlimen menjelang pembukaan sidang Dewan Rakyat pada 13 September ini.

Agenda Daily difahamkan usul tersebut dihantar oleh pemimpin kanan parti politik yang dilihat tidak berpuas hati dengan prestasi Azhar sepanjang mengendalikan sesi Dewan Rakyat, namun setakat ini maklumat yang diperoleh ia hanya usul persendirian dan bukan dibawa oleh pihak kerajaan.

“Usul (persendirian) untuk menukar Speaker (Yang di-Pertua) banyak diterima kali ini,” kata sumber.

Perdana Menteri (PM) Datuk Seri Ismail Sabri Yaakob selaku Ketua Majlis juga dikatakan sudah menerima makluman berhubung isu untuk menukar tersebut, namun buat masa ini ia tiada dalam Aturan Mesyuarat persidangan Dewan Rakyat Mesyuarat Pertama Penggal Keempat Parlimen Ke-15.

Sumber memberitahu, spekulasi nama pengganti Azhar yang menjadi calon utama adalah bekas Timbalan Yang di-Pertua Dewan Rakyat, Datuk Seri Azalina Othman Said yang meletak jawatannya baru-baru ini sebelum barisan Kabinet baharu diumumkan Ismail Sabri.

Azalina yang berada dalam kem Presiden UMNO, Datuk Seri Ahmad Zahid Hamidi pada mulanya dikatakan tersenarai dalam Kabinet baharu, namun namanya tercicir dan tidak dilantik sebarang jawatan sebagai Menteri baharu.

Azalina sejurus peletakan jawatannya berkata berharap pengundurannya membolehkan “reset” pada persidangan Dewan Rakyat akan datang.

“Dengan pelantikan perdana menteri baru dan tuntutan orang ramai yang kuat dan jelas untuk kerjasama pelbagai parti, saya mengundurkan diri hari ini untuk mengosongkan kerusi saya.

“(Ini) agar kerajaan dan pembangkang memiliki lebih banyak ruang untuk ‘reset’ Dewan Rakyat kita sehingga Dewan pada Ogos ini dapat benar-benar berfungsi sebagai forum persaingan yang profesional dan kerjasama antara parti mengenai dasar dan kerajaan,” katanya dipetik dalam satu kenyataan.

Azalina adalah antara 15 MP UMNO yang menarik balik sokongan kepada Tan Sri Muhyiddin Yassin sebagai PM, yang menyebabkan kejatuhan kerajaan berusia 17 bulan Perikatan Nasional (PN).

Semasa sidang khas Dewan Rakyat pada 26 Julai lalu, Azhar menjadi sasaran pemimpin pembangkang yang mengkritiknya dengan biadab sehingga dilabel sebagai ‘anjing suruhan kerajaan’ oleh MP DAP, Ramkarpal Singh dan didesak meletak jawatan.

Persidangan Dewan Rakyat Mesyuarat Pertama Penggal Keempat Parlimen Ke-15 akan berlangsung 13 September ini, ia sepatutnya diadakan pada 6 September tetapi ditangguh seminggu menerusi pemakluman dari Setiausaha Dewan, Dr Nizam Mydin Bacha Mydin.

Sidang kali ini adalah yang kali pertama sejak Ismail Sabri mengangkat sumpah sebagai PM kesembilan dan perlu menguji keabsahkan kedudukannya di Dewan Rakyat dalam undi percaya nanti bagi menjunjung titah Yang di-Pertuan Agong.

Sekurang-kurangnya 111 sokongan MP diperlukan bagi mendapat majoriti mudah yang diperlukannya, jika kurang daripada jumlah tersebut ia bermakna Ismail Sabri gagal memperoleh majoriti mudah.

Namun, pemimpin veteran DAP, Lim Kit Siang dalam satu kenyataan mendedahkan tiada usul undi percaya akan dibawa pada sidang kali ini.


Penyakit berjangkit sedang ancam manusia!

Penyakit berjangkit bermaksud penyakit yang boleh tersebar dari seorang individu kepada individu yang lain yang disebabkan oleh pelbagai jenis kuman termasuklah bakteria, virus, kulat dan parasit.

Secara definisi, penyakit berjangkit adalah penyakit yang boleh merebak secara langsung atau tidak langsung daripada satu orang kepada orang lain.

Pada tahun 2020, seluruh dunia telah dikejutkan dengan ancaman satu penyakit berjangkit yang dikenali sebagai Covid-19. Sejak itu, masyarakat dunia lebih berhati-hati dan mempelajari cara-cara mengatasi masalah penyakit berjangkit supaya dapat menjamin nyawa dan kehidupan diri kita serta orang-orang tersayang.

Selain Covid-19, beberapa penyakit berjangkit muncul kembali dan berlaku peningkatan kes termasuk Influenza, penyakit kaki tangan dan mulut (HFMD) dan RSV.  Di sebalik peningkatan kes penyakit tersebut,  ramai yang keliru perbezaan simptom dan cara rawatan yang sesuai.

Pun begitu, kebanyakan pakar perubatan mengakui penyakit berjangkit ini boleh dicegah dengan menjaga kebersihan diri dan mengamalkan gaya hidup sihat.

Menurut Pakar Perunding Pediatrik dan Kardiologi Pantai Hospital Penang, Dr. Hasanah Ishak, influenza, HFMD dan RSV adalah penyakit jangkitan virus yang sangat senang merebak dan insidennya sangat ketara (terutamanya dalam kalangan kanak-kanak ) pada beberapa bulan kebelakangan ini.

Beliau menjelaskan, influenza, kata singkatnya flu adalah penyakit saluran pernafasan yang senang berjangkit, boleh menyerang sesiapa sahaja dan ianya merbahaya pada kumpulan umur tertentu terutamanya kanak-kanak berumur lima tahun ke bawah, warga emas 60 ke atas, ibu mengandung dan pesakit yang mempunyai masalah kesihatan seperti asma, penyakit jantung, diabetes dan lain lain.

“Influenza berbeza daripada selsema biasa, gejalanya biasanya ringan, boleh jadi teruk dan boleh membawa kepada kematian. Gejalanya adalah demam tinggi pada 2-3 hari pertama, berhingus, sakit tekak, sakit badan, batuk yang teruk, sakit kepala, letih dan kadang kadang muntah dan cirit birit.

“Ia boleh menyebabkan komplikasi jangkitan kuman paruparu (pneumonia), jangkitan dalam telinga dan juga sinus. Influenza merebak melalui titisan air (droplets) bila pesakit batuk, bercakap atau bersin. Ia juga boleh berjangkit melalui sentuhan yang dicemari titisan influenza,” katanya.

Dalam pada itu, Dr. Hasanah memberitahu, HFMD disebabkan oleh kuman enterovirus, paling senang merebak dan sering terjadi pada kanak kanak terutamanya lima tahun ke bawah. Ia menyebabkan ulser dalam mulut, tepi bibir dan ruam lepuh terutamanya tapak tangan, tapak kaki, lutut, siku, kelenkang dan punggung.

“Kebanyakan kanak kanak mempunyai gejala ringan seperti demam, kurang selera makan atau minum, sakit tekak dan lemah. Biasanya penyakit ini akan sembuh dalam masa tujuh hingga 10 hari tetapi anak anak perlu dibawa berjumpa doktor jika makan minumnya terlalu kurang, demam lebih dari  tiga hingga empat hari hari, lesu dan tidak peka dengan persekitaran atau sawan kekejangan kaki tangan.

“Biasanya doktor boleh mengenal pasti penyakit ini dengan pemeriksaan fizikal tanpa apa apa ujian selanjutnya tetapi untuk kes kes yang teruk ia memerlukan ujian rembesan hingus, tekak atau najis (ujian PCR atau percambahan virus),” jelasnya.

Sama seperti influenza, HFMD boleh dielakkan dengan menjaga kebersihan diri, membasuh tangan yang tercemar dengan sabun dan air atau sanitizer, bersihkan permukaan meja kerusi, tombol pintu, barang mainan dan elakkan dari bersentuh dengan pesakit yang bergejala.

Pun begitu, tiada rawatan khusus untuk HFMD, doktor biasanya memberi rawatan simtomatik seperti paracetamol, ubat ulser dan kadang kadang memerlukan kemasukan hospital untuk rehidrasi. Kes kes komplikasi serius memerlukan rawatan unit rapi (ICU) dan bantuan alat pernafasan.

Tidak ketinggalan, penyakit berjangkit yang kian popular ialah  menjelaskan RSV atau respiratory synctial iaitu  sejenis virus yang sering menyerang saluran pernafasan yang biasanya menyebabkan gejala ringan.

Menurut Dr. Hasanah, kebanyakan pesakit boleh sembuh dalam masa lima hingga 10 hari tetapi RSV boleh menjadi serius terutama kanak kanak setahun ke bawah dan warga emas.

“Gejala biasanya bermula dalam masa tiga hingga enam hari selepas dijangkiti RSV. Tanda- tandanya termasuklah demam, selsema, batuk dan kurang selera makan.

“Gejala teruk yang perlu di beri perhatian, terutama bayi enam bulan ke bawah adalah tidak bermaya, susah bernafas, pernafasan laju, dada berombak dan menangis yang berterusan. Jika ini terjadi kanak kanak tadi perlu dibawa berjumpa doktor dengan segera,” jelasnya.

Sama seperti penyakit berjangkit lain, RSV juga merbahaya kerana boleh menyebabkan masalah jangkitan saluran pernafasan bawah yang serius  iaitu bronchiolitis dan pneumonia terutamanya pada bayi kurang dari setahun.


Mulai esok, pintu sempadan Padang Besar mula dibuka

Satu lagi pintu sempadan Malaysia-Thailand iaitu Padang Besar akan dibuka esok bermula 6 pagi hingga 10 malam setiap hari.

Pengarah Imigresen Perlis Khairul Amin Taib berkata pengembara dari Thailand yang memasuki negara melalui pintu sempadan itu juga perlu mematuhi prosedur operasi standard (SOP) yang ditetapkan oleh pihak Kementerian Kesihatan (KKM), lapor Bernama.

“Semua pengembara sudah boleh masuk dan keluar melalui pintu sempadan Padang Besar bermula esok mengikut SOP yang sudah ditetapkan,” katanya ketika dihubungi Bernama malam ini.

Beliau berkata antara syarat yang ditetapkan oleh KKM, pengembara perlu lengkap status vaksinasi dan menyediakan dokumen perjalanan yang lengkap.

Bulan lepas, pintu sempadan Wang Kelian di Perlis dibuka kepada kedua-dua rakyat Malaysia dan Thailand sempena pembukaan semula sempadan negara bermula 1 April.


Cuti sekolah: Lebuh raya mula sesak

Beberapa lebuh raya utama keluar dari Lembah Klang pada Sabtu (4 Jun 2022) dilaporkan sesak berikutan pertambahan kenderaan sempena cuti penggal persekolahan yang bermula hari ini.

Menurut laman sesawang Lembaga Lebuhraya Malaysia (LLM) trafik dilaporkan sesak di Lebuhraya PLUS arah utara iaitu di Slim River ke Sungkai akibat bottle neck; Tapah ke Gopeng (kawasan mendaki Gua Tempurung); dan Rawang Selatan ke Layby Rawang.

Turut mengalami kesesakan sejak jam 8 pagi tadi ialah laluan Sungai Buloh (Utara) ke Sungai Buaya; Ipoh (Utara) ke Sungai Perak; Kuala Kangsar ke Changkat Jering; Bandar Baharu ke Jawi; Permatang Pauh ke Sungai Dua; Permatang Pauh ke Juru; Juru Auto City ke Plaza Tol Juru dan Ipoh (Selatan) ke Simpang Pulai.

Bagi arah selatan pula aliran trafik dilaporkan sesak di Skudai ke Senai; Sedenak ke Simpang Renggam; Kajang ke Nilai; Seremban ke Senawang; Ayer Keroh ke Jasin; Yong Peng ke Yong Peng Utara dan Simpang Renggam ke kawasan rehat dan rawat (R&R) Machap.

Bagi Lebuhraya Kuala Lumpur – Karak, trafik dilaporkan sesak dari Genting Sempah ke Bukit Tinggi terus ke Bukit Tinggi dan sebelum masuk Plaza Tol Gombak arah Kuantan.

Kesesakan dijangka berterusan di lokasi berkenaan terutama ke arah Utara, Selatan dan Timur Semenanjung sehingga tengah malam ini.

LLM juga menjangkakan keadaan trafik akan kembali sesak ke arah Utara, Selatan dan Timur bermula jam 9.30 pagi hingga lewat petang pada 5 Jun ini manakala, pada 6 Jun kesesakan dijangka berlaku di lokasi berkenaan dari arah Utara, Selatan dan Timur menuju ke Kuala Lumpur.


Negeri PH tak bubar DUN jika PRU-15 tahun ini, kata Anwar

Pakatan Harapan (PH) mengulangi pendirian bahawa tiga negeri yang ditadbirnya iaitu Selangor, Negeri Sembilan dan Pulau Pinang tidak akan membubarkan Dewan Undangan Negeri (DUN) masing-masing pada Pilihan Raya Umum Ke-15 (PRU-15) dalam tempoh terdekat.

Pengerusi PH, Datuk Seri Anwar Ibrahim berkata perkara itu diputuskan dalam mesyuarat Majlis Presiden hari ini

Tegasnya, fokus pentadbiran ketiga-tiga negeri itu kini adalah untuk menangani isu banjir yang akan memberi kesan kepada rakyat.

“Majlis Presiden PH telah mengadakan satu perbincangan dengan Menteri-Menteri Besar Selangor, Negeri Sembilan dan Ketua Menteri Pulau Pinang berhubung tarikh pembubaran DUN masing-masing.

“Majlis Presiden mengambil maklum laporan Jabatan Meteorologi yang berkata bahawa fenomena La Nina dan Monsun Timur Laut hingga awal tahun depan bakal menyaksikan jumlah taburan hujan yang tinggi serta kemungkinan hujan lebat dan banjir di kebanyakan negeri,” katanya dalam kenyataan hari ini.

Anwar yang juga Presiden PKR berkata pihaknya turut mengambil maklum bahawa kerajaan negeri Selangor, Negeri Sembilan dan Pulau Pinang telah meningkatkan tahap kesiapsiagaan bagi menghadapi musim banjir sesuai dengan prinsip mengutamakan nasib rakyat berkaitan nyawa dan harta benda.

“Oleh itu, Majlis Presiden PH menerima pendirian semua menteri besar itu bahawa DUN masing-masing akan dibubarkan pada 2023,” katanya.

Anwar yang juga ahli Parlimen Port Dickson menambah, selepas isu banjir berlalu kerajaan negeri yang terbabit masih mempunyai masa untuk membubarkan DUN masing-masing.

“Kerajaan negeri PH tidak akan bersama kerajaan persekutuan andainya PRU diadakan semasa (musim) banjir kerana pada anggapan Ketua Menteri Pulau Pinang, Menteri Besar Selangor, Menteri Besar Negeri Sembilan, kita tidak harus menambah derita dan penderaan kepada rakyat yang terpaksa mengharungi masalah banjir,” katanya.

Sebelum ini, PH melalui PKR melancarkan petisyen bertujuan menghalang daripada pembubaran Parlimen sehingga PRU-15 terpaksa diadakan semasa rakyat sedang berdepan kesusahan, setelah bimbang dengan semangat Datuk Seri Ahmad Zahid Hamidi, mahu meredah banjir bagi berkempen semasa

Sebelum ini, Setiausaha Agung PAS Datuk Seri Takiyuddin Hassan berkata parti itu tidak akan membubarkan tiga DUN serentak dengan Parlimen sekiranya PRU-15 diadakan tahun ini.

Bagaimanapun, dalam perkembangan terbaharu, Naib Presiden PAS Datuk Idris Ahmad berkata parti itu mungkin mengkaji semula keputusannya untuk menangguhkan pembubaran DUN di Kelantan, Terengganu dan Kedah pada PRU-15 akan datang.

Idris berkata mesyuarat mengenai perkara itu – yang boleh menyaksikan pemansuhan dasar yang dikatakan dibuat untuk memberi tumpuan kepada pemulihan ekonomi dan usaha bantuan banjir akhir tahun – akan diadakan “dalam masa terdekat”.


Isu tukar agama bawah kuasa Mahkamah Syariah, bukan sivil

Mahkamah Tinggi Kuala Lumpur memutuskan bahawa mahkamah sivil tidak mempunyai bidang kuasa ke atas perkara yang melibatkan individu yang ingin meninggalkan Islam kerana kedudukan perkara itu berada di bawah kuasa Mahkamah Syariah.

Hakim Datuk Ahmad Kamal Md Shahid membuat keputusan itu pada 15 Jun melalui e-mel selepas menolak permohonan yang difailkan oleh seorang wanita berusia 32 tahun untuk kebenaran memulakan semakan kehakiman bagi melepaskan kepercayaannya daripada agama Islam kepada Konfusianisme dan Buddhisme.

Dalam alasan penghakiman penuh bertulisnya yang disediakan kepada media hari ini, Hakim Ahmad Kamal berkata terdapat banyak preseden undang-undang mengenai Perkara 121(1A) Perlembagaan Persekutuan dalam beberapa dekad yang lalu bahawa mahkamah sivil tidak mempunyai bidang kuasa dalam kes berkenaan dan menghormati bidang kuasa Mahkamah Syariah.

Beliau berkata intipati kes ini ialah permohonan wanita itu untuk semakan kehakiman terhadap keputusan Mahkamah Syariah yang telah menolak permohonannya untuk keluar daripada Islam, lapor Bernama.

Menurutnya Mahkamah Syariah tidak melakukan apa-apa kesalahan dan tidak bertindak ‘ultra vires’ (di luar bidang kuasa) dalam memutuskan permohonan wanita itu, dan perintah itu juga tidak menyalahi undang-undang.

“Bagi saya, tidak kira apa keputusan itu, tetapi isu yang paling penting ialah mahkamah sivil tidak mempunyai bidang kuasa untuk mendengar perkara dalam bidang kuasa Mahkamah Syariah, dan tidak mempunyai kuasa untuk menyemak keputusan Mahkamah Syariah dalam kes yang melibatkan meninggalkan Islam,” katanya.

Untuk rekod, nama pemohon, yang dilahirkan daripada bapa mualaf dan ibu Islam, tidak boleh disebut secara terbuka kerana perintah mahkamah.

Pada 4 Mac, wanita itu memfailkan semakan kehakiman di Mahkamah Tinggi sivil, menamakan Mahkamah Rayuan Syariah, Mahkamah Tinggi Syariah, Majlis Agama Islam Wilayah Persekutuan (MAIWP) dan kerajaan Malaysia sebagai responden.

Wanita itu memohon sekurang-kurangnya 12 perintah mahkamah sebagai sebahagian daripada tuntutannya, termasuk perisytiharan bahawa Mahkamah Syariah tidak mempunyai bidang kuasa atau kuasa untuk mengisytiharkan bahawa seseorang itu bukan lagi seorang Muslim.


Biden gesa India supaya tangguh beli minyak dari Rusia

Presiden Joe Biden dan Perdana Menteri Narendra Modi mengadakan perbincangan secara maya dan bertukar-tukar fikiran berhubung krisis Ukraine dan menggesa India agar menangguhkan pembelian minyak dari Rusia.

Malah Presiden Amerika Syarikat (AS) itu memberi jaminan kepada rakan sejawatnya akan membantu India mempelbagaikan sumber tenaganya, menurut setiausaha akhbar White House Jen Psaki.

AS dilihat cuba menyekat India daripada meneruskan pembelian minyak Rusia yang merupakan sumber utama pendapatan negara itu.

India hanya menerima sejumlah kecil minyak dari Rusia, bagaimanapun baru-baru ini membuat pembelian besar ekoran negara-negara lain cuba menjarakkan diri daripada Presiden Rusia Vladimir Putin yang sedang berperang dengan Ukraine.

“Presiden juga menjelaskan beliau tidak percaya tidak wujud kepentingan untuk India mempercepatkan atau meningkatkan import tenaga Rusia atau komoditi lain,” kata Psaki lagi.

Untuk rekod, India masih membeli minyak Rusia walaupun Biden cuba memberi tekanan kepada pemimpin negara dunia lain supaya mengambil tindakan tegas terhadap Moscow.

Namun, perbincangan antara Biden dengan Modi tidak mencapai kata persetujuan berhubung isu pembelian minyak dari Rusia tersebut.

Menurut laporan Reuters, India sudah membeli sekurang-kurangnya 13 juta tong minyak mentah Rusia sejak negara itu menyerang Ukraine pada Februari, suuslan diskaun yang tinggi akibat sekatan barat terhadap syarikat pengeluar minyak Rusia.

Kedua-dua pemimpin itu juga membincangkan “kesan ketidakstabilan” perang Rusia terhadap Ukraine, dengan tumpuan khusus kepada bekalan makanan global, kata Rumah Putih lagi.

Perbincangan secara maya kedua-dua pemimpin itu berlangsung selama sejam.

Setiausaha Negara Antony Blinken menjadi tuan rumah kepada rakan sejawatannya dari India Dr S Jaishankar, dan Setiausaha Pertahanan Lloyd Austin bertemu Menteri Pertahanan India Rajnath Singh di Pentagon.

“Pertemuan (Biden-Modi) berjalan baik dan produktif.Ia (perbincangan) meliputi banyak perkara,” kata seorang pegawai kanan AS itu selepas perbincagan secara maya itu.


Ada lagi satu skandal besar selepas LCS, dedah Ketua Pemuda PAS

Selepas pendedahan skandal enam kapal tempur pesisir (LCS) bernilai RM9 bilion yang gagal disiapkan sehingga sekarang, bakal terdapat satu lagi pendedahan yang akan mengejutkan lagi selepas ini, kata Pemuda PAS.

Ketua Pemudanya, Ahmad Fadhli Shaari memberi bayangan satu persatu pendedahan bakal dibongkarkan Jawatankuasa Kira-Kira Wang Negara (PAC) kepada umum, ia selepas beberapa nama pemimpin UMNO terpalit dengan skandal kapal Tentera Laut Diraja Malaysia (TLDM) itu baru-baru ini.

“Ada lagi pendedahan-pendedahan mengejutkan selepas isu LCS, jangan bimbang, satu persatu akan menyusul,” katanya dalam satu kenyataan pendek di Facebook.

Ahmad Fadhli yang juga salah seorang ahli jawatankuasa dalam PAC juga menyindir kenyataan yang dikeluarkan oleh Presiden UMNO, Datuk Seri Ahmad Zahid Hamidi dalam satu program partinya di Selangor baru-baru ini dengan berkata “ambil mana-mana sempat”.

“Fasten your seatbelt (pasang tali pinggang anda)… Seperti kata pepatah, ambil mana-mana yang sempat,” katanya lagi.

Zahid sebelum ini dalam Program Barisan Nasional (BN) Selangor dalam ucapannya memberitahu secara berseloroh kepada Menteri Kewangan Tengku Datuk Seri Zafrul Tengku Abdul Aziz untuk “mengambil mana-mana yang sempat”.

Kenyataan itu menimbulkan kritikan banyak pihak kerana menunjukkan seolah-olah Zahid yang sudah terpalit dengan puluhan kes rasuah di mahkamah tidak insaf dengan tindakannya.

Terdahulu, skandal LCS bernilai RM9.1 bilion mendapat perhatian orang ramai susulan pendedahan laporan PAC pada minggu lepas.

PAC dalam laporannya baru-baru ini mendedahkan projek LCS diberikan oleh kerajaan kepada syarikat Boustead Naval Shipyard (BNS) secara rundingan terus, dan kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Pengerusi PAC, Wong Kah Woh, mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.

Dalam pada itu, Timbalan Presiden PKR, Rafizi Ramli menamakan tiga individu dalam UMNO yang dikaitkan dengan projek tersebut.


Muhyiddin serah kepada peguam berhubung saman Anwar

Bekas Perdana Menteri Tan Sri Muhyiddin Yassin berkata beliau menyerahkan kepada peguamnya untuk mengendalikan saman fitnah yang difailkan semalam oleh Datuk Seri Anwar Ibrahim.

Dalam satu kenyataan ringkas hari ini (21 Disember 2022), Pengerusi Perikatan Nasional itu mengesahkan bahawa beliau telah menerima kertas berkaitan tuntutan mahkamah daripada peguam Anwar.

“Memandangkan Datuk Seri Anwar (Ibrahim) telah memilih untuk membawa perkara ini ke mahkamah, oleh itu saya menyerahkan kepada peguam saya untuk mengendalikan kes ini mengikut undang-undang,” tulis Muhyiddin dalam kenyataan yang dimuatkan di laman Facebooknya.

Semalam, Anwar memfailkan saman fitnah terhadap Muhyiddin berhubung kenyataan pada 5 Disember ketika kempen Pilihan Raya Umum Ke-15 lalu, meminta mahkamah memberikan pampasan kepadanya dan perintah menghalang Muhyiddin daripada berkata, menulis, menerbitkan atau mengedar perkataan fitnah yang sama atau serupa.

Dalam saman fitnahnya, Anwar mendakwa Muhyiddin telah membuat dakwaan palsu bahawa beliau menerima RM15 juta setahun sebelum ini sebagai penasihat ekonomi kerajaan Selangor.

Anwar juga menegaskan bahawa Hansard Dewan Undangan Negeri Selangor telah merekodkan jawapan rasmi Menteri Besar Selangor ketika itu Tan Sri Khalid Ibrahim pada 27 Mac 2012, yang menyatakan gaji Anwar sebagai penasihat ekonomi negeri Selangor adalah simbolik RM1 sahaja.

Anwar berkata petikan ucapan Muhyiddin 5 Disember di “Grand Finale Perikatan Nasional Padang Serai” diterbitkan dalam video oleh akaun TikTok @beritakini8 yang telah mendapat 1.1 juta tontonan menjelang 7 Disember.

Anwar berkata ucapan Muhyiddin juga disiarkan secara keseluruhannya dalam video yang disiarkan pada 8 Disember di akaun Facebook Muhyiddin yang telah mendapat lebih 42,000 tontonan setakat semalam.

Peguam Anwar pada 7 Disember mengeluarkan surat tuntutan kepada Muhyiddin untuk meminta Presiden Bersatu itu membayar pampasan, menarik balik dan memohon maaf atas komen kempennya, dan berjanji untuk tidak mengulangi perkataan yang sama. Peguam berkata kegagalan untuk mematuhi tuntutan akan mengakibatkan tindakan undang-undang.

Anwar menyatakan bahawa Muhyiddin melalui peguamnya telah menjawab dalam surat 9 Disember untuk menafikan bahawa kenyataan itu berunsur fitnah terhadap Anwar.


1,743 kes semalam, 5 kematian

Jumlah jangkitan harian Covid-19 di seluruh negara dalam tempoh 24 jam semalam (Selasa, 25 Oktober 2022) meningkat sedikit kepada 1,743 kes, berbanding 1,737 yang dicatat pada Isnin, lapor Kementerian Kesihatan (KKM), hari ini.

Daripada jumlah itu, 1,742 adalah kes tempatan, manakala satu sahaja kes import.

Angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,885,539 kes, dengan 4,822,290 pesakit telah sembuh, termasuk 1,935 yang pulih semalam.

Menurut data laman sesawang Github KKM, daripada jumlah kes baharu itu, 1,271 kes melibatkan individu yang telah menerima suntikan dos penggalak; 328 kes (penerima dua dos); 135 kes (individu tidak divaksinasi); dan sembilan kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 26,797 kes masih aktif, turun berbanding 26,994 kes yang dilaporkan sehingga Isnin.

Daripada jumlah itu, 25,620 pesakit masih menjalani kuarantin di rumah (25,900 pesakit pada Isnin); 1,133 dirawat di hospital, meningkat berbanding 1,042 pada Isnin.

Seramai 54 pesakit dimasukkan ke unit rawatan rapi (52 pada Isnin), dengan 23 daripadanya memerlukan alat bantuan pernafasan (19 Isnin).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan lima pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Tiga daripada kes kematian itu direkodkan di Johor, manakala dua kes lagi di Selangor, termasuk satu kes BID.

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam meningkat kepada 36,452 kes.

Jumlah itu, termasuk 7,755 kes kematian di luar fasiliti kesihatan atau brought in death (BID).


Ahmad Maslan bakal dipilih Timbalan Speaker selepas dibebaskan?

Susulan keputusan dibebaskan daripada dua pertuduhan selepas bersetuju membayar kompaun berjumlah RM1.1 juta, spekulasi bertiup kencang mengatakan Datuk Seri Ahmad Maslan bakal dilantik sebagai Timbalan Speaker yang baharu.

Setiausaha Agung UMNO itu membayar kompaun berjumlah RM1.1 juta terhadap dua pertuduhan tidak mengisytiharkan RM2 juta yang diterima daripada Datuk Seri Najib Razak kepada Lembaga Hasil Dalam Negeri (LHDN) dan memberi pernyataan palsu kepada Suruhanjaya Pencegahan Rasuah Malaysia (SPRM).

Seorang Ahli Parlimen (Batu Gajah), V Sivakumar mempersoalkan keputusan kompaun tersebut dibayar Ahmad dan menimbulkan tanda tanya sama ada beliau akan dilantik sebagai Timbalan Speaker.

“Rakyat melihat tindakan ini sebagai satu kompromi yang amat menjejaskan imej institusi kehakiman dan Peguam Negara. Penarikan semula pendakwaan terhadap Ahmad Maslan adalah tidak wajar

“Apakah ini sengaja dilakukan untuk memberi peluang dan membuka jalan kepada beliau untuk dipilih sebagai Timbalan Yang Dipertua Dewan Rakyat,” katanya dalam satu kenyataan hari ini.

Kerajaan sebelum ini mencalonkan Ahmad sebagai calon Timbalan Speaker, sementara pembangkang menamakan MP DAP, Nga Kor Ming sebagai calon mereka.

Dewan Rakyat menangguh pemilihan jawatan Timbalan Speaker Parlimen yang dijadualkan berlangsung pada sidang kali ini ke Mesyuarat Kedua Penggal Keempat Parlimen Ke-14 yang dijadual pada bulan depan.

Mengikut ketetapan awal, usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.


Korea Utara didakwa lancar peluru berpandu ke perairan timur

Korea Utara melancarkan peluru yang belum dikenal pasti ke perairan timur, menurut Ketua Turus Bersama Korea Selatan (JCS) pada Sabtu.

JCS memaklumkan perkara itu tanpa memberi butiran lanjut, lapor Bernama.

Tiga hari lalu Korea Selatan mendakwa Korea Utara melancarkan peluru berpandu balistik ke perairan timur dari kawasan Sunan di Pyongyang, lapor Xinhua.

Korea Utara telah melancarkan peluru berpandu balistik antara benua (ICBM) sebanyak 15 kali tahun ini, dan Hwasongpho-17 pada 24 Mac.


Hormati pengantin baharu, calon BN bakal beri laluan kepada PH di Padang Serai

Memandangkan baharu membentuk kerjasama sehingga terbentuk kerajaan bersama, calon Barisan Nasional (BN) Datuk C Sivaraj mengambil keputusan untuk memberi laluan kepada calon Pakatan Harapan (PH) Dr Mohamad Sofee Razak di Parlimen Padang Serai.

Dalam sesebuah perkahwinan politik, langkah untuk bertolak ansur penting bagi memastikan rumah tangga PH-BN dapat dipelihara dengan baik kerana baharu sahaja bergelar pengantin baharu.

Media melaporkan Sivaraj sudah menghentikan kempennya di Padang Serai, langkah tersebut diambil sebagai tanda persefahaman antara BN dan PH yang baharu sahaja bergelar rakan politik baharu.

Laporan media juga mendedahkan pengumuman berhubung penarikan diri calon BN itu akan diumumkan malam ini semasa ceramah bersama PH-BN di Taman Desa Aman.

BN difahamkan mengambil keputusan itu selepas PH pada Selasa lalu mengumumkan menarik diri daripada PRU15 bagi kerusi Dewan Undangan Negeri (DUN) Tioman untuk memberi laluan kepada calon BN.

Difahamkan pimpinan PH dan BN negeri mencapai kata sepakat berhubung perkara itu pada mesyuarat dipengerusikan Pengerusi BN Kedah, Datuk Seri Jamil Khir Baharom malam tadi.

Kelmarin, Sivaraj dilaporkan berkata, beliau masih berkempen seperti biasa kerana masih belum menerima sebarang arahan daripada kepimpinan BN.

Beliau juga menegaskan, calon PH yang sepatutnya memberi laluan kepadanya memandangkan beliau berkhidmat di kawasan itu sejak tiga tahun lalu.

Sehingga kini, belum ada sebarang maklum balas daripada pihak Sivaraj mengenai dakwaan MIC bersetuju menarik balik pencalonannya.

Selain Sivaraj dan Mohamad Sofee, Parlimen Padang Serai yang menyaksikan pertembungan enam penjuru turut membabitkan Datuk Azman Nasrudin (PN), Hamzah Abd Rahman (Pejuang), Mohd Bakri Hashim (Warisan) dan Sreanandha Rao (Bebas).

Pilihan Raya Umum Ke-15 (PRU-15) bagi kerusi Parlimen Padang Serai ditangguhkan selepas calon PH yang juga penyandang, M Karupaiya meninggal dunia pada 16 November lalu, dua hari selepas dimasukkan ke Hospital Kulim akibat serangan jantung.

Suruhanjaya Pilihan Raya (SPR) yang memutuskan penangguhan PRU-15 di kerusi terbabit kemudian menetapkan 7 Disember ini sebagai tarikh pengundian.


Kes Rosmah gagal isytihar pendapatan kepada LHDN dibicara Mei tahun depan

Perbicaraan dihadapi Datin Seri Rosmah Mansor bersabit kes pengubahan wang haram dan gagal menyerahkan penyata pendapatan kepada Lembaga Hasil Dalam Negeri (LHDN) akan masuk perbicaraan pada 12 Mei tahun depan.

Perbicaraan melibatkan isteri Datuk Seri Najib Razak yang bergelar banduan itu dijadualkan berlangsung selama 15 hari.

Hakim Mohamed Zaini Mazlan menetapkan tarikh itu ketika prosiding kes berkenaan hari ini yang turut dihadiri peguamnya, Datuk Geethan Ram Vincent dan Timbalan Pendakwa Raya, Poh Yih Tinn bagi pendakwaan.

Tarikh yang ditetapkan bagi perbicaraan itu adalah pada 12 Mei; 28 dan 30 Jun; 6, 7, 27, 28 dan 31 Julai; 1, 2, 11, 24 dan 25 Ogos serta 7 dan 8 September tahun depan.

Bagaimanapun, Mohamed Zaini berkata, tarikh perbicaraan itu bergantung kepada keputusan rayuan Rosmah supaya beliau menarik diri daripada mendengar kes terbabit, yang akan didengar Mahkamah Rayuan.

Sementara itu, Yih Tinn memberitahu mahkamah, pendakwaan akan memanggil 15 saksi untuk memberi keterangan.

Pada prosiding sebelum ini, hakim mengingatkan pembelaan supaya memberi keutamaan kepada kes berprofil tinggi itu kerana masih belum dibicarakan walaupun selepas empat tahun Rosmah didakwa iaitu pada 4 Oktober 2018.

Rosmah, 70, mengaku tidak bersalah di Mahkamah Sesyen di sini atas 12 pertuduhan membabitkan diri dalam pengubahan wang haram berjumlah RM7,097,750 dan lima pertuduhan gagal menyerahkan penyata pendapatan kepada LHDN.

Bagi pertuduhan pengubahan wang haram, Rosmah didakwa mengikut Seksyen 4(1)(a)

Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum mengikut Seksyen 4(1) akta sama.

Bagi pertuduhan berkaitan LHDN, Rosmah didakwa gagal mengemukakan penyata pendapatan seperti diperuntukkan Seksyen 77(1) Akta Cukai Pendapatan 1967 bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018 dengan tiada sebab munasabah yang bertentangan Seksyen 112 akta sama.

Pada 30 November 2018, permohonan pembelaan untuk memindahkan kes itu ke Mahkamah Tinggi dibenarkan mahkamah.


Umum peruntukan tambahan kepada negeri diperintah parti kerajaan untuk raih undi: Sanusi

Kerajaan campuran hanya mahu meraih undi dan populariti sahaja apabila mengumumkan peruntukan tambahan kepada negeri yang diperintah mereka, dakwa Datuk Seri Muhammad Sanusi Md. Nor.

Menteri Besar Kedah itu menyifatkan pengumuman peruntukan tambahan kepada negeri yang diperintah parti kerajaan bertujuan untuk memancing undi memandangkan Pilihan Raya Negeri (PRN) bakal diadakan tidak lama lagi.

“Hari ini dia umum Negeri Sembilan dapat (lebih) RM1 bilion, kelmarin umum di Pulau Pinang. Negeri kecil sahaja, oleh kerana ada kepentingan besar di situ, dia umum hendak tanggung projek-projek infrastruktur contohnya pelan pengangkutan di Pulau Pinang. Lebih kurang RM7 – RM8 bilion projek itu. Umum macam itu sahaja.

“Tetapi, tak apa, oleh kerana mereka ada kepentingan politik yang besar di Pulau Pinang, berapa bilion ringgit pun dia sanggup. Itu saya kata ekstrim.

“Bukan kerana pembangunan yang munasabah, tetapi pembangunan semata-mata hendak raih populariti hendak dapat undi,” katanya dipetik laporan Utusan Malaysia.

Sanusi berkata semasa merasmikan Rumah Terbuka Aidilfitri anjuran PAS Selangor semalam.

Perdana Menteri Datuk Seri Anwar Ibrahim pada Sabtu lalu mengumumkan peruntukan dana tambahan menerusi satu skim besar kepada Kerajaan Negeri Pulau Pinang bagi memastikan projek Transit Aliran Ringan (LRT) di negeri itu dilaksanakan segera.

Kemudiaan pada Ahad, Anwar juga mengumumkan peruntukan tambahan kepada Kerajaan Negeri Sembilan sebanyak hampir RM1 bilion lebih.

Untuk rekod, Pulau Pinang diperintah DAP dan Negeri Sembilan ditadbir oleh PKR.

Kedua-dua negeri tersebut juga bakal mengadakan PRN tidak lama lagi.

Sanusi dalam ucapannya mendakwa gabungan Pakatan Harapan dan Barisan Nasional (PH-BN) melakukan ekstrimisme kuasa sebagai pimpinan termasuk menggunakan dana kerajaan untuk melaksanakan kempen mereka.

“Ekstrimisme yang sedang berlaku dalam Kerajaan Persekutuan sedang melanda seluruh rakyat Malaysia dengan tidak semena-mena, peruntukan kerajaan di bawah kementerian-kementerian boleh digunakan semahunya untuk melaksanakan aktiviti kempen PH-BN,” ujarnya lagi.


Bagaimana masa depan graduan?

1. Tadi saya di majlis konvokesyen sebuah universiti. Ramai graduan bergambar dengan jubah masing-masing, mengambil kenangan tempat mereka belajar sebelum menempuh fasa lain dalam kehidupan.

2. Saya tertanya, senangkah mereka selepas ini? Apakah mereka akan mempunyai pekerjaan? Sedih mengenangkan hal ini kerana data menunjukkan masih ramai graduan yang menganggur. Peluang pekerjaan tidak banyak untuk mereka, tetapi yang pastinya hutang PTPTN menanti mereka.

3. Jika mengikut laporan Ketua Perangkawan Malaysia, majoriti graduan memasuki pasaran pekerjaan pada tahun 2020 menerima anggaran gaji antara RM1,001 hingga RM1,500 sebulan berbanding purata RM2,001 hingga RM2,500 pada tahun 2019.

4. Murahnya gaji graduan ini. Jika RM1000 sahaja gajinya, maka ini lebih rendah dari gaji minimum yang ditetapkan kerajaan dan sama jumlahnya dengan gaji pertama yang saya terima 36 tahun lalu.

5. Semalam Menteri Ekonomi menyatakan keadaan ini akan pulih dalam tiga hingga bulan lagi. Bagaimana akan pulih tidak pula dinyatakan? Maka, saya kasihan melihat harapan para graduan yang berjubah tadi. Masa depan mereka masih lagi tidak pasti.

6. Biarpun berkelulusan, hidup mereka susah, apatah lagi yang tinggal di bandar. Jika melihat kepada graduan sebelum ini, ada yang bekerja dengan syarikat penghantar barang, Grab, Food Panda, e-hailing dan berjualan secara online. Bagi yang bekerja kerajaan pula, khidmat mereka adalah secara kontrak sahaja yang belum tahu bilakah waktunya akan diserapkan secara tetap.

7. Bank Negara Malaysia menyatakan gaji layak untuk individu bujang yang tinggal di Kuala Lumpur ialah sebanyak RM2700. Data ini adalah untuk tahun 2016 dan saya tidak pula berusaha untuk dapatkan data terkini. Bayangkan gaji layak untuk tahun 2021? Tentunya lebih tinggi lagi.

8. Pertanyaannya, berapa ramai anak muda yang tinggal di Kuala Lumpur menerima pendapatan melebihi RM2700? Tentunya tidak ramai. Jika diandaikan gaji graduan muda ini hanya RM2000 dan tinggal di Kuala Lumpur, setelah ditolak biaya makan, sewa rumah dan pengangkutan, berapakah lagi bakinya yang ada? Masih adakah baki untuk menabung bagi simpanan untuk kahwin dan hantar kepada orang tua di kampung? Pendek kata, susahnya kehidupan mereka.

9. Apakah yang telah kerajaan buat untuk mengatasi masalah ini? Jika telah ada, alangkah bagusnya jika perancangan kerajaan ini diumumkan. Pengumuman itu janganlah sekadar ucapan politik sahaja, tetapi mestilah disertakan dengan maklumat dan data yang tepat serta pernyataan polisi yang jelas supaya graduan ini berasakan mereka ada harapan.

10. Saya fikir melakukan hal-hal sebegini adalah lebih baik daripada bercakap tentang lompat masuk parti dan penjajaran baharu. Kerajaan jagalah ‘kuasa’ itu, tetapi pada masa yang sama jangan lupa menjaga kesejahteraan hidup graduan muda yang mula resah dengan masa depan mereka ini.

11. Melalui tempat konvokesyen tadi, ia betul-betul menginsafkan. Saya dapat merasakan graduan berjubah tadi masih terkapai-kapai mencari jawapan kepada masa depan kehidupan mereka.

Prof Mohammad Agus Yusoff
Penganalisis dan pemerhati politik


15 MP UMNO ikut Zahid adalah pengkhianat, kena bertaubat: Shahidan

Pengerusi Kelab Penyokong Kerajaan Perikatan Nasional (PNBBC), Datuk Seri Shahidan Kassim membidas 15 Ahli Parlimen (MP) UMNO yang mengikut kem Presiden, Datuk Seri Ahmad Zahid Hamidi adalah pengkhianat kerana tindakan mereka mahu menjatuhkan kerajaan sedia ada.

MP Arau itu menyifatkan tindakan 15 MP itu sebagai mengkhianati orang Melayu dan Islam memandangkan penubuhan kerajaan PN terdiri daripada gabungan parti-parti bumiputera terbesar dalam sejarah negara tetapi ia cuba dijatuhkan dengan cara tidak demokratik.

“Jadi orang yang menarik sokongan daripada kerajaan sama seperti membubarkan kerajaan, jadi yang mengkhianati kerajaan Melayu Islam ini adalah 15 MP yang melanggar keputusan PAU (Perhimpunan Agung UMNO) iaitu mesti sokong kerajaan sedia ada sehingga pilihan raya.

“Perbuatan tersebut pengkhianatan kepada UMNO dan orang Melayu, kerajaan ini goyah berpunca daripada 15 MP ini,” katanya kepada Agenda Daily.

Jelasnya, kerajaan PN ditubuhkan hasil gabungan parti yang mewakili masyarakat bumiputera di Malaysia, ia terdiri dari parti UMNO, Bersatu, PAS, GPS, STAR dan beberapa MP Bebas yang bersama dalam kerajaan PN.

“Jadi ini kerajaan Bumiputera Islam, sebuah kerajaan yang wakilnya menggambarkan demografi penduduk Malaysia, iaitu 70 peratus Bumiputera.

“Ini sebuah kerajaan terbaik pernah ditubuhkan, BN (Barisan Nasional) pun tidak sama dengan kerajaan sekarang,” katanya lagi.

Beliau tidak bersetuju dan menentang keras tindakan 15 MP UMNO yang sanggup mengikut arahan Zahid sehingga mengancam kestabilan politik negara ketika ini.

“Tetapi UMNO yang merupakan tunjang kepada parti ini tiba-tiba 15 MP tarik sokongan atas alasan mengikut arahan Presiden dan MT (Majlis Tertinggi).

“Kami 27 MP masih memegang teguh kepada keputusan PAU iaitu No Anwar dan NO DAP… kami sokong kerajaan PN sampai Parlimen dibubar,” tegasnya.

Shahidan juga menggesa supaya 15 MP yang ikut Zahid supaya bertaubat dan kembali ke pangkal jalan selamatkan kerajaan Melayu Islam ini dan jangan sesekali menyokong Ketua Pembangkang Datuk Seri Anwar Ibrahim sebagai calon Perdana Menteri.

“Mereka sepatutnya bertaubat dan kembali ke pangkal jalan selamatkan kerajaan Melayu Islam ini kerana kalau jatuh kerajaan ini yang naik adalah Anwar dan DAP,” ujarnya.

Dalam pada itu, beliau mendesak supaya Zahid menjelaskan hala tuju parti sekiranya kerajaan PN jatuh dan siapa yang akan mereka bekerjasama.

“Presiden pernah melakukan pembohongan kepada parti, kami MP pun kena bohong.

“Presiden tak pernah tunjuk hala tuju nak tubuh kerajaan baharu selepas ini, tidak pernah tunjuk. Beliau kena beritahu kami dengan siapa UMNO akan bekerjasama,” katanya.

15 MP UMNO termasuk diketuai Zahid sedang merancang bersama blok pembangkang diketuai Anwar, serta parti kecil lain yang cuba menumbangkan kerajaan PN pimpinan Muhyiddin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Nurul Izzah tukar kerusi lagi?

Khabar angin tersebar luas kononnya Ahli Parlimen Permatang Pauh, Nurul Izzah Anwar akan bertanding di Parlimen Ampang pada Pilihan Raya Umum Ke-15 (PRU15) – jika benar maka ini adalah kali ketiga dia berpindah kerusi.

Sebelum ini, pada PRU13, dia bertanding dan menang di kawasan Parlimen Lembah Pantai, dan kemudian pada PRU14 dia berpindah kawasan ke Parlimen Permatang Pauh.

Kini, kini khabar angin bertiup kencang mengatakan anak Presiden PKR yang juga Ahli Parlimen Port Dickson, serta Datin Seri Wan Azizah Wan Ismail (Ahli Parlimen Pandan), akan bertanding di Ampang pula.

Secara tidak langsung, dia akan menjadi saingan sengit kepada Ahli Parlimen Ampang, Datuk Zuraida Kamaruddin, bekas pemimpin kanan PKR yang menyertai Bersatu dan kini menjadi menteri Kabinet Tan Sri Muhyiddin Yassin.

Tiada pengesahan rasmi, namun, Nurul Izzah dilaporkan mengakui dia mengikut arahan daripada kepemimpinan PKR jika mahu dia bertanding di Ampang.

Bagaimanapun, dia menunjukka minat untuk tetap kekal bertanding di Permatang Pauh pada PRU akan datang.

“Kita sekadar menurut arahan. Jika berpeluang mahu terus berbakti di Permatang Pauh,” katanya.

Mengulas perkembangan itu, Zuraida yang menang di kerusi itu sejak PRU12 dilaporkan berkata, beliau tidak bimbang jika Nurul Izzah bertanding di Ampang.

“Saya tidak terasa tercabar sebab dalam pertandingan ada kalah dan menang. Saya yakin dengan kerja saya di sini. Memang saya berkhidmat untuk rakyat,” katanya.


Tarikh akhir pemberian dos pertama vaksin PICKids dilanjut 31 Mei

Tarikh akhir bagi pemberian dos pertama vaksin Covid-19 untuk kanak-kanak berumur lima hingga bawah 12 tahun melalui Program Imunisasi Covid-19 Kebangsaan Kanak-kanak (PICKids), yang dijadualkan tamat 15 Mei, telah dilanjutkan sehingga 31 Mei.

Timbalan Menteri Kesihatan I Datuk Dr Noor Azmi Ghazali berkata perkara itu diputuskan dalam mesyuarat Pasukan Petugas Imunisasi Kanak-kanak Covid-19 (CITF-C) pada 10 Mei, mengambil kira cuti Hari Raya dan Hari Pekerja serta penutupan pusat-pusat vaksinasi.

Pickids bertujuan melindungi kanak-kanak daripada jangkitan teruk Covid-19 dan memastikan risiko jangkitan di sekolah dapat dikurangkan, sekali gus mencegah kejadian kluster dan kes dalam kalangan warga sekolah.

“Seperti yang telah diumumkan dalam kenyataan media pada 13 April 2022, tarikh akhir pemberian dos pertama PICKids telah ditetapkan pada 15 Mei 2022 (Ahad) di mana selepas tarikh ini, PICKids tidak lagi menawarkan vaksinasi.

“Mengambil kira sambutan Aidilfitri dan cuti kelepasan am yang jatuh pada tarikh akhir pemberian vaksin serta penutupan Pusat Pemberian Vaksin (PPV), Mesyuarat CITF-C pada 10 Mei 2022 telah memutuskan untuk melanjutkan tarikh akhir pemberian vaksin dos pertama Covid-19 bagi kanak-kanak ke 31 Mei 2022.

“Keputusan ini dibuat untuk memberi peluang kepada ibu bapa yang masih ingin mendapatkan vaksin Covid-19 untuk anak mereka,” katanya dalam kenyataan hari ini.

Bagaimanapun, keputusan menetapkan tarikh akhir pendaftaran dan tempahan janji temu vaksinasi melalui aplikasi MySejahtera iaitu pada 8 Mei 2022, dikekalkan dan tempahan janji temu tidak akan lagi diterima selepas tarikh tersebut.

Justeru:

Pemberian vaksin di Klinik Kesihatan KKM adalah bergantung kepada bekalan vaksin yang tersedia dan secara siapa dahulu. Sekiranya bekalan vaksin pada hari tersebut telah habis, ibu bapa perlu datang semula pada hari berikutnya, katanya.

Dr Noor Azmi berkata selepas 31 Mei 2022, kanak-kanak yang telah berusia 5 tahun hingga bawah 12 tahun tidak lagi ditawarkan vaksin Covid-19 secara percuma di bawah PICKids. Mereka perlu mendapatkan vaksin yang ditawarkan secara berbayar di pasaran swasta.

Menurutnya pengecualian diberikan kepada kanak-kanak berusia 5 tahun hingga bawah 12 tahun yang terpaksa membatalkan janji temu sebelum atau pada 31 Mei 2022 kerana mereka dijangkiti Covid-19.

“Mengambil kira komplikasi MIS-C yang mungkin berlaku, ibu bapa disarankan membawa anak mendapatkan vaksinasi secara walk-in ke Klinik Kesihatan dalam tempoh enam (6) minggu selepas sembuh dari jangkitan, ataupun selewat-lewatnya pada 30 Ogos 2022,” katanya.

Untuk makluman ibu bapa juga:


Kes baharu turun bawah 30,000

Jangkitan harian Covid-19 di seluruh negara dalam tempoh 24 jam semalam (6 Mac 2022) turun semula di bawah 30,000 kes setelah merekodkan jumlah tertinggi tiga hari berturut-turut bermula 3 Mac lalu.

Kementerian Kesihatan (KKM) memaklumkan, dalam tempoh 24 jam semalam, sebanyak 27,435 jangkitan baharu direkodkan, berbanding jumlah tertinggi sejak wabak Covid-19 melanda negara awal 2020 lalu, sebanyak 33,406 kes yang dicatat pada Sabtu (5 Mac) .

Sejak tiga hari lalu, negara memecah rekod jangkitan harian bermula 3 Mac sebanyak 32,467 kes berbanding 27,500 pada 2 Mac, sebelum melojak kepada 33,209 kes pada 4 Mac.

Jumlah jangkitan harian baharu itu menjadikan kumulatif positif sebanyak 3,622,607 kes – kekal di tangga keempat tertinggi dalam kalangan negara-negara ASEAN selepas Indonesia, Filipina dan Thailand.

Menurut statistik laman sesawang CovidNOW kendalian KKM yang dikemas kini tengah malam tadi, daripada jumlah kumulatif positif itu seramai 3,281,128 pesakit telah sembuh, 33,228 kes kematian dilaporkan, dan 308,251 kes masih aktif, turun berbanding 305,297 kes pada Sabtu.

Daripada jumlah kes aktif itu seramai 295,704 pesakit menjalani kuarantin di rumah; 3,510 ditempatkan di PKRC; 8,658 dimasukkan ke hospital; dan 379 pesakit lagi dirawat di unit rawatan rapi (ICU), dengan 216 daripadanya memerlukan alat bantuan pernafasan.

Statistik CovidNOW juga menunjukkan hanya tiga negeri sahaja mencatat peningkatan kes harian semalam, namun Selangor kekal merekodkan jumlah tertinggi sebanyak 7,012 kes, berbanding 9,651 kes pada Sabtu.

Tiga negeri dan Wilayah Persekutuan berkenaan ialah Pahang yang mencatat 1,844 kes baharu semalam, berbanding 1,619 kes pada Sabtu, diikuti Terengganu (918 kes baharu, 856 Sabtu); dan Putrajaya (171 kes baharu, 132 Sabtu).

Pahang kini merekodkan kumulatif positif sebanyak 139,756 kes, dengan 121,103 daripadanya telah pulih, 862 kes kematian, dan 17,791 kes masih aktif.

Daripada jumlah kes aktif itu, seramai 17,024 pesakit menjalani kuarantin di rumah; 295 ditempatkan di PKRC; 454 dimasukkan ke hospital; dan 18 pesakit dirawat di ICU, dengan sembilan daripadanya memerlukan alat bantuan pernafasan.


Bekas pembantu Speaker DUN P. Pinang diarah jalani hukuman penjara

Bekas pembantu khas speaker Dewan Undangan Negeri (DUN) Pulau Pinang, Khor Khan Khai, terpaksa menjalani hukuman penjara 30 bulan atas kesalahan mencabul kehormatan seorang wanita hampir empat tahun lepas.

Ini kerana beliau gagal memperoleh kebenaran merayu daripada Mahkamah Rayuan untuk memfailkan rayuan terhadap sabitan dan hukuman penjara, menurut laporan Bernama.

Khor, 43, perlu mendapatkan kebenaran terlebih dahulu sebelum dibenarkan meneruskan rayuannya di Mahkamah Rayuan mengikut Seksyen 50 (2) Akta Mahkamah Kehakiman 1964 kerana kesnya dari Mahkamah Majistret.

Panel tiga hakim Mahkamah Rayuan terdiri daripada Datuk Has Zanah Mehat, Datuk Nordin Hassan dan Datuk Hashim Hamzah menolak permohonan kebenaran Khor hari ini.

Pada 23 Nov 2020, Mahkamah Majistret Bukit Mertajam mendapati Khor bersalah atas pertuduhan mencabul kehormatan seorang wanita yang ketika itu berumur 31 tahun dan menjatuhkan hukuman penjara 30 bulan.

Khor dituduh melakukan kesalahan itu di sebuah pejabat di Jalan Sungai Rambai, daerah Seberang Prai Pulau Pinang pada 11.15 malam, 24 Ogos 2018.

Dia merayu di Mahkamah Tinggi terhadap sabitan dan hukuman penjara namun Mahkamah Tinggi Butterworth menolaknya pada 21 Dis tahun lepas yang menyebabkan dia memfailkan permohonan untuk mendapatkan kebenaran untuk meneruskan rayuannya ke Mahkamah Rayuan.

Dalam permohonan kebenaran merayunya itu, Khor, turut memohon penangguhan pelaksanaan hukuman penjara sementara menunggu penyelesaian rayuannya di Mahkamah Rayuan.

Peguam M. Athimulan yang mewakili Khor memohon mahkamah memberikan kebenaran atas alasan terdapat beberapa persoalan undang-undang yang perlu diputuskan oleh Mahkamah Rayuan.

Sementara itu, Timbalan Pendakwa Raya Mohd Fairuz Johari yang mewakili pendakwaan berkata persoalan yang dibangkitkan pihak pembelaan bukan persoalan undang-undang dan kebenaran itu tidak sepatutnya diberikan kepada Khor.

Seksyen 50 (2) Akta Mahkamah Kehakiman menyatakan bahawa rayuan terhadap mana-mana keputusan Mahkamah Tinggi berkenaan dengan perkara jenayah yang diputuskan oleh Mahkamah Majistret akan terhad kepada persoalan undang-undang sahaja.


Zahid guna hadis sahih pula alasan sertai perjuangan dengan PH, DAP

Datuk Seri Ahmad Zahid Hamidi menjadikan nas dan hadis sahih sebagai alasan UMNO menyertai perjuangan Pakatan Harapan (PH), termasuk DAP, dalam pembentukan Kerajaan Persekutuan pimpinan cikgunya Datuk Seri Anwar Ibrahim.

Presiden UMNO itu menegaskan sekali lagi bahawa penyertaan itu juga bagi menolak kemungkaran dan bahaya yang lebih besar kepada parti yang kalah teruk dalam dua Pilihan Raya Umum (PRU) lalu.

Beliau mendakwa kononnya UMNO terdedah kepada perpecahan sesama ahlinya ketika era pemerintahan Perikatan Nasional (PN), tanpa sedar pergolakan di dalam parti itu berpunca daripada kepimpinannya sendiri.

“Agenda pecah perintah disasarkan terhadap parti. Inilah mudarat yang paling besar pada parti yang kesannya dapat dilihat dengan jelas menerusi keputusan PRU-15.

“Kita tidak boleh membenarkan lagi agenda seumpama itu berlangsung kepada parti ini pasca PRU-15, ” katanya ketika menggulung perbahasan Perhimpunan Agung UMNO 2022, yang berakhir hari ini selepas empat hari bersidang seperti dilaporkan BH.

Zahid yang juga dilantik oleh cikgunya sebagai Timbalan Perdana Menteri berkata langkah UMNO itu selaras dengan nas dan hadis sahih, yang mana lebih baik menolak kemudaratan, berbanding menarik sebarang kebaikan.

“Menolak kemudaratan dan bahaya lebih diutamakan, berbanding menarik sebarang kebaikan”

“Apa sahaja perkara yang boleh memudaratkan parti dan perpaduan dalaman mesti dihalang dan dielakkan,” katanya

Justeru, beliau menyifatkan, kerajaan yang ada sekarang adalah solusi terbaik untuk parti itu, bagi mengelakkan UMNO sekali lagi diratah perpaduannya.

“Insya-Allah dengan itu (kerjasama dengan PH, termasuk DAP) juga kita mampu menghadapi PRN (pilihan raya negeri) terdekat ini dengan gagah dan kuat, khususnya di Kelantan, Terengganu dan Kedah.

“Untuk Pulau Pinang dan Selangor serta Negeri Sembilan bersedialah, kita akan menjadi sebahagian daripada kerajaan semula,” kata yakin.


PRN 2023: Jangan harap PH serah kerusi dimenangi kepada UMNO

Pakatan Harapan (PH) Selangor tidak akan menyerahkan kerusi Dewan Undangan Negeri (DUN) dimenanginya di negeri itu pada Pilihan Raya Umum Ke-14 (PRU-14) lalu kepada Barisan Nasional (BN), termasuk UMNO.

Ini ditegaskan Ahli Jawatankuasa Pimpinan Pusat AMANAH – parti komponen PH – Sany Hamzah, sambil menjelaskan gabungan itu akan mempertahankan semua kerusi dimenanginya, walaupun kini sudah bekerjasama dengan UMNO.

Menurutnya beliau difahamkan setakat ini PH tidak akan memberi laluan kepada BN, termasuk UMNO, di kerusi DUN yang dimenangi gabungan itu pada PRU 2018.

Kerusi yang akan dibincangkan (dengan BN) membabitkan kerusi dimenangi Perikatan Nasional (PN),” katanya menurut FMT. Selangor mempunyai 56 kerusi DUN.

Pada PRU-14 lalu, dua parti komponen PN, iaitu Bersatu memenangi enam kerusi DUN, manakala satu oleh PAS.

Terdahulu, Setiausaha Badan Perhubungan PAS Selangor, Roslan Shahir Datuk Mohd Shahir menjelaskan PRN di enam negeri dalam tempoh beberapa bulan lagi akan menguji kesepakatan PH-UMNO pada peringkat Persekutuan sekarang.

Beliau turut membangkitkan persoalan sama ada dalam kalangan parti PH dan BN, khususnya UMNO, akan bertolak ansur untuk menyerahkan kerusi tradisi masing-masing untuk berdepan PN.

Sementara itu, mengulas lanjut, Sany yang juga ADUN Taman Templer berkata PH dan BN memerlukan situasi menang-menang dalam semua rundingan pembahagian kerusi serta faktor yang akan diambil kira seperti jentera, kewangan dan calon.

Beliau berkata sebelum kerajaan PH-BN ditubuhkan, parti yang menganggotai PH sudah pun berunding mengenai peruntukan kerusi.

Sany turut menjangkakan DUN Selangor bakal dibubarkan Mei dengan pilihan raya pada bulan berikutnya.

Pilihan raya negeri di negeri ditadbir PH iaitu Pulau Pinang, Selangor dan Negeri Sembilan serta Kedah, Kelantan serta Terengganu yang ditadbir PAS bakal diadakan pada tahun ini.


PKR teliti bentuk gabungan BN 2.0 bersama UMNO, DAP

Cadangan pembentukan Barisan Nasional 2.0 (BN 2.0) dengan semua parti komponen yang baharu adalah kemungkinan yang sedang diteliti PKR dengan tidak menolak ia boleh menjadi kenyataan.

Pengarah Komunikasi Strategik PKR, Fahmi Fadzil berkata cadangan pembentukan gabungan itu dilihat sebagai cadangan yang baik namun ia memerlukan persefahaman sesama parti komponen dan harus melihat realiti dalam politik negara.

“Kalau kita lihat Pakatan Rakyat dahulu, yang sebelum ini merupakan barisan alternatif pembangkang, kemudian kepada Pakatan Harapan (PH), yang menjadi formula untuk gabungan ini mampu bertahan adalah kerana kejujuran antara pemimpin parti.

“Ia mestilah berasaskan kepercayaan dan apa yang diperjuangkan. Bukan setakat hanya mampu berkata-kata gah, tetapi dari segi tindakan ia berbeza. Itu mesti jelas,” katanya dipetik Utusan Malaysia.

Tawaran ini mungkin sesuatu yang ditunggu UMNO, malah UMNO juga tidak mempunyai pilihan apabila rakan komponen mereka MIC dan MCA juga dilihat sudah menjarakkan diri mereka daripada Barisan Nasional dan kemungkinan UMNO bertanding solo juga hampir menjadi kenyataan.

UMNO juga menerusi Presidennya, Datuk Seri Ahmad Zahid Hamidi turut mengadakan rundingan untuk membawa kedua-dua parti duduk sebumbung ia terbukti selepas penularan klip audio mesra dengan Datuk Seri Anwar Ibrahim.

Dalam pada itu, seorang lagi pemimpin utama PKR, Datuk Johari Abdul juga PKR mengalu-alukan UMNO untuk bersama mereka untuk menerajui negara jika berjaya membentuk kerajaan pusat bersama nanti.

“Jika tidak, sukar untuk parti politik bekerjasama disebabkan tiada persamaan untuk memastikan negara diurus tadbir dengan baik.

“Kita mesti ada keyakinan bahawa reformasi harus berlaku dalam negara kerana kita sudah ketinggalan jauh berbanding negara lain seperti Singapura dan Vietnam dari sudut inovasi, ekonomi dan pendidikan,” katanya dipetik Utusan Malaysia lagi.

Terdahulu, politik negara dikejutkan dengan penularan klip audio pakatan antara Anwar dengan Zahid semasa Perhimpunan Agung UMNO 2020 (PAU), kedua-dua mereka masih belum membuat sebarang laporan polis walaupun pada awalnya menafikan bersungguh-sungguh.

Perbualan Anwar dan Zahid itu yang menjuruskan kepada strategi politik mencetuskan ketegangan di kalangan pemimpin dan ahli UMNO, sehinggakan ramai yang mendesak Zahid melepaskan jawatan Presiden UMNO.


Dua maut 25 cedera, tiga lelaki tembak penonton konsert di Florida

Sekurang-kurangnya dua terbunuh manakala lebih 25 lagi cedera selepas tiga lelaki melepaskan tembakan rambang ke arah sekumpulan orang ramai di dalam dewan sebuah kelab di Hialeah, Florida, hari ini.

Ketua Polis Miami, Alfredo Ramirez III mengesahkan menerusi laman Twitternya sambil berkata beliau sedang berada di lokasi kejadian yang dikatakan berlaku antara jam 12 pagi hingga 1 pagi tadi.

“Saya berada di tempat kejadian keganasan senjata api di mana lebih 20 mangsa cedera ditembak dan dua meninggal dunia,” katanya.

Tiga lelaki dilaporkan turun dari sebuah kenderaan utiliti sukan berwarna putih sebelum mengeluarkan raifal serta pistol dan melepaskan tembakan ke arah orang ramai yang berkumpul menyaksikan konsert, lapor media tempatan.

Kejadian itu adalah yang terbaharu membabitkan keganasan menggunakan senjata api di seluruh Amerika Syarikat (AS) sejak kebelakangan ini.

Beberapa hari lalu, lapan pekerja sebuah syarikat pengendalian komuter di San Jose, California terbunuh apabila seorang pekerja melepaskan tembakan ke arah mereka sebelum menembak diri sendiri. – Agensi


Bersatu bidas kerajaan campuran tekan musuh politik, siasatan SPRM kerana fitnah

Tindakan kerajaan campuran Pakatan Harapan (PH) dan Barisan Nasional (BN) menggunakan agensi kerajaan untuk menekan musuh politiknya dibidas Bersatu.

Bersatu membidas kerajaan campuran PH-BN yang terpalit dengan pelbagai persepsi negatif supaya tidak menggunakan taktik kotor dengan menekan musuh politiknya, malah kes mahkamah dihadapi pemimpin UMNO juga sengaja dilambat-lambatkan.

Bersatu melahirkan rasa kesal terhadap tindak-tanduk kerajaan PH-BN yang menjadikan agensi kerajaan sebagai alat untuk mencapai matlamat politik mereka bagi membunuh kredibiliti Bersatu dan Perikatan Nasional.

“Kami yakin, rakyat sentiasa sedar mengenai strategi jelek PH-BN yang mahu memesong perhatian rakyat daripada kelemahan, kegagalan serta amalan nepotisme kerajaan mereka,” kata Setiausaha Agungnya, Datuk Seri Hamzah Zainudin dalam satu kenyataan.

Terdahulu, media melaporkan akaun parti Bersatu yang dibekukan Suruhanjaya Pencegahan Rasuah Malaysia (SPRM) selepas isu lantikan anak Perdana Menteri, Nurul Izzah Anwar sebagai penasihat.

Dalam pada itu, Hamzah berkata Bersatu akan memberi kerjasama sepenuhnya terhadap fitnah yang dilemparkan oleh penyokong kerajaan campuran sehingga menyebabkan tindakan SPRM diambil terhadap mereka.

“Bersatu dapat menerima alasan bahawa langkah yang diambil SPRM itu adalah sebahagian daripada proses siasatan mereka terhadap fitnah yang dilemparkan kepada Bersatu.

“Bersatu akan terus memberi kerjasama dalam siasatan ini agar fitnah jahat ke atas Bersatu dapat dihentikan segera.

“Para pemimpin dan pegawai parti Bersatu yang diminta memberi keterangan kepada SPRM juga telah diarahkan agar memberi kerjasama sepenuhnya,” katanya lagi.

Hamzah juga berkata menggesa supaya ahli Bersatu bertabah dan kekal beritiqamah dalam menghadapi ujian dan tekanan politik daripada kerajaan campuran dipimpin PH-BN ini.

“Bersatu sentiasa tegas dengan prinsip integriti dan tadbir urus yang baik. Semua ahli-ahli Bersatu dan pemimpin semua peringkat diminta bersabar dan terus beristiqamah dalam menghadapi ujian dan fitnah ini,” katanya lagi.

Langkah membekukan akaun Bersatu tersebut diambil menjelang Pilihan Raya Negeri (PRN) yang bakal diadakan tidak lama lagi.

Kerajaan campuran PH-BN dilihat cuba menggunakan taktik kotor untuk menyekat kemaraan lawannya, ia memandangkan pelbagai isu terpalit melibatkan pentadbiran kerajaan ketika ini.


Kereta terbang dapat kelulusan tapi perlukan lesen juruterbang

Pihak Berkuasa Pengangkutan Slovakia mengeluarkan sijil kelayakan udara kepada model kereta terbang, AirCar, langkah pertama ke arah pengeluaran komersial ciptaan itu, semalam.

“Pensijilan AirCar membuka pintu untuk pengeluaran besar-besaran kereta terbang yang sangat cekap,” kata Stefan Klein, Pengasas dan Ketua Eksekutif KleinVision, sebuah syarikat yang mereka bentuk dan mengeluarkan prototaip kenderaan kereta-pesawat dua mod itu.

“Ia adalah pengesahan rasmi dan muktamad tentang keupayaan kami untuk menukar perjalanan jarak pertengahan selama-lamanya,” kata Klein dalam kenyataan media.

AirCar menyelesaikan penerbangan antara bandar pertamanya pada Jun 2021.

Kenderaan itu menggunakan enjin BMW 1.6 liter dan memerlukan landasan hanya sepanjang 300 meter untuk berlepas.

Ia mempunyai kelajuan penerbangan sehingga 170 kilometer sejam dalam jarak 1,000 kilometer.

Proses menukar daripada kereta ke kapal terbang mengambil masa kurang daripada tiga minit.

Segala-galanya adalah automatik, jadi hanya satu arahan butang yang diperlukan untuk mengubahnya.

“Ujian penerbangan yang mencabar, termasuk gerakan penerbangan dan prestasi serta menunjukkan kestabilan statik dan dinamik dalam mod pesawat,” kata syarikat itu.

Bagaimanapun, jurucakap Klein Vision memberitahu CNN bahawa lesen juruterbang diperlukan untuk menerbangkan kenderaan hibrid itu.

Sebelum pensijilan, kereta terbang Slovak itu perlu melengkapkan ujian penerbangan selama 70 jam, dengan lebih 200 kali berlepas dan mendarat, kata KleinVision.

“Berdasarkan fakta bahawa pesawat itu memenuhi syarat yang ditetapkan negara untuk pesawat buatan individu dan tahap keselamatan yang diperlukan telah ditunjukkan, Pihak Berkuasa Pengangkutan Slovak (STA) telah mengeluarkan sijil khas kelayakan udara,” kata Pengarah STA Rene Molnar kepada AFP.

Menurut Molnar, selepas STA mengeluarkan pensijilan, AirCar boleh memohon untuk pensijilan jenis pesawat.

“Selepas mendapat sijil jenis itu, ia boleh mengeluarkan pesawat secara komersial,” tambahnya. – Agensi


Lapan jemaah Thailand tiba dari Makkah positif Omicron

Lapan jemaah umrah Thailand disahkan positif varian Omicron setelah pulang dari mengerjakan umrah di Makkah, Arab Saudi, semalam, dan menjalani kuarantin wajib di sebuah hospital di Bangkok.

Jangkitan itu melibatkan dua kumpulan jemaah yang tiba dari Makkah di Bangkok dan Phuket serta semua mereka ditempatkan di kemudahan kuarantin disediakan.

Penasihat Majlis Pusat Islam Thailand, Preeda Chueaphudee memaklumkan seramai 30 rakyat Thailand yang baru pulang menunaikan ibadah umrah tiba di Lapangan Terbang Suvarnabhumi pada 15 Disember lalu.

“Keputusan ujian Covid-19 mengesan tujuh sampel positif melibatkan varian Omicron. Semua lapan kes Omicron adalah kes import dan pesakit sedang menjalani kuarantin dan orang ramai tidak perlu panik,” jelasnya.

Sementara itu, pegawai kesihatan awam Phuket, Dr Kusak Kukiatkul turut mengesahkan seorang lagi jemaah umrah Thailand yang tiba di Phuket disahkan positif varian sama selepas pulang dari Mekah pada 13 Disember lalu.

Katanya, lima daripada 137 jemaah yang tiba di Phuket disahkan positif Covid-19.

Pesakit yang mempunyai gejala ringan dan tidak bergejala akan dibenarkan pulang namun akan dipantau dan diletakkan di bawah pengawasan rapi.

Bagaimanapun, pada 17 Disember lalu, keputusan ujian penjujukan genom menunjukkan satu daripada lima pesakit Covid-19 positif varian Omicron.

Ketua pejabat kesihatan daerah Pattani, Dr Anurak Sarapap turut mengesahkan lelaki itu tiba dari Makkah dan kemudian meneruskan perjalanan ke Pattani.

“Ianya kes pertama Omicron yang dikesan di wilayah itu dan pesakit itu kini dirawat di Hospital Khok Pho di Pattani,” jelasnya.

Sementara itu, Bangkok Post melaporkan kira-kira 57 rakyat Thailand yang pulang dari Malaysia juga sedang menjalani kuarantin.

“Dan tiada kes melibatkan Omicron dikesan dalam kalangan mereka,” ujarnya. – Agensi


Cakap tentang ‘The 1975’ dalam masjid lagi berat : Hamzah

Perikatan Nasional (PN) menyokong tindakan Jabatan Agama Islam Selangor (JAIS) yang melancarkan siasatan terhadap gambar tular Menteri Komunikasi dan Digital, Fahmi Fadzil berucap di sebuah masjid di Rawang pada Ahad.

Setiausaha Agungnya, Datuk Seri Hamzah Zainuddin berkata sesiapa sahaja tanpa mengira parti politik yang melanggar undang-undang dan peraturan harus diambil tindakan.

“Saya yakin JAIS melakukan sesuatu yang adil dan rakyat akan memahami agensi ini (tegas) kepada mana-mana parti (yang melakukan kesalahan untuk diambil tindakan),” katanya, lapor Sinar Harian.

Beliau berkata demikian ketika ditemui pada Himpunan Jentera Sungai Air Tawar di Markas Tarbiah PAS di Bagan Nakhoda Omar di Sabak Bernam, malam tadi.

Hamzah berkata, JAIS sebagai sebuah organisasi Islam di negeri ini seharusnya dihormati dan umat Islam terutama pemimpin dinasihatkan mematuhi undang-undang, peraturan serta garis panduan yang sudah ditetapkan.

“Siapa sahaja yang salah dan melanggar perintah (dan peraturan) yang telah dibuat, maka tindakan harus diambil.

“Jangan biarkan satu pihak sahaja yang boleh lakukan (kesalahan), tidak boleh,” ujar beliau.

Beliau memberitahu, sekiranya tindakan adil dilakukan sudah tentu rakyat dapat menilai dan percaya kepada sesebuah agensi tersebut.

Menurut Hamzah, agensi kerajaan lain juga seharusnya mengikut contoh JAIS yang menjalankan siasatan secara adil tanpa berat sebelah.

“Kita tidak mahu agensi kerajaan lain pilih kasih dan tidak ada keadilan terutama melibatkan pemimpin PN,” katanya.

Tambahnya, pemimpin yang melanggar peraturan JAIS juga disifatkan ingkar terhadap titah Sultan Selangor, Sultan Sharafuddin Idris Shah yang melarang setiap ahli politik yang tiada tauliah berceramah di masjid atau surau.

Mengulas mengenai kenyataan Fahmi yang menjelaskan ucapannya dalam sebuah masjid itu hanya berkisar mengenai isu kumpulan ‘The 1975’ tanpa menyentuh hal politik, Hamzah berkata, perbuatan itu tetap menjadi kesalahan.

“Bercakap mengenai kumpulan ‘The 1975’ dalam surau atau masjid lagi berat (kesalahannya),” katanya.

Kumpulan ‘The 1957’ mencetus kontroversi baru-baru ini ketika membuat persembahan di Sepang apabila vokalisnya bertindak mencerca undang-undang dan sekatan berkaitan LGBTQ di negara ini serta mencium gitarisnya di atas pentas.

Semalam, JAIS mengesahkan menerima aduan berhubung gambar Pengarah Komunikasi Strategik PKR itu berucap di ruang solat utama Masjid Nurul Yaqin, Kampung Melayu Seri Kundang, Rawang dan melancarkan siasatan.

Pengarahnya, Datuk Mohd Shahzihan Ahmad berkata, siasatan dilakukan mengikut Seksyen 12 Enakmen Jenayah Syariah (Selangor) 1995 kerana disyaki menghina pihak berkuasa agama.

Fahmi dalam kenyataannya di Facebook menjelaskan ucapannya dalam sebuah masjid di Kuang, Rawang hanya berkisar mengenai isu kumpulan The 1975 tanpa menyentuh hal politik atau berkempen untuk PRN.


Covid-19: Jumlah kes import, kluster baharu semakin bertambah

Jumlah kluster dan kes import Covid-19 yang dikesan di seluruh negara dalam tempoh 24 jam sehingga 12 tengah hari tadi terus meningkat, menurut statistik Kementerian Kesihatan (KKM), hari ini.

Sementara, 10 negeri dan Wilayah Persekutuan pula merekodkan peningkatan jangkitan seiring kenaikan kes keseluruhan peringkat nasional daripada 3,229 kes semalam kepada 3,764 kes hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu sebanyak 522 kes import dikesan melibatkan 426 rakyat Malaysia yang pulang dari luar negara dan 96 lagi membabitkan rakyat asing.

Angka itu menjadikan keseluruhan kes import sejak awal 2020 hingga hari ini sebanyak 14,467 kes. Jumlah itu meningkat setiap hari setelah kerajaan membuka semula pintu sempadan kepada semua pihak sama ada pelancong asing atau rakyat Malaysia yang hendak ke luar negara.

Pada masa sama beliau turut memaklumkan 17 lagi kluster baharu dikesan dalam tempoh 24 jam itu, menjadikan keseluruhannya 6,272 kluster dengan 6,058 telah ditamatkan dan 214 lagi masih aktif.

Semalam, KKM merekodkan 20 kluster baharu dengan 16 daripadanya berkaitan pendidikan melibatkan 304 individu, kebanyakannya pelajar dan pelatih pusat latihan polis, disahkan positif.

Kluster berkaitan pendidikan itu dilaporkan di Johor, Kuala Lumpur, Pahang, Pulau Pinang, Negeri Sembilan, Kelantan, Selangor, Sabah, dan Kedah.

Bagaimanapun, jenis dan negeri 17 kluster baharu itu dikesan hanya akan disiarkan dalam laman sesawang KKM pagi esok.

Dr Noor Hisham berkata, dalam tempoh itu juga seramai 3,254 pesakit sembuh menjadikan kumulatif pulih sebanyak 2,747,457 kes atau 97.4 peratus daripada 2,820,927 kumulatif kes positif.

“Daripada 3,764 kes baharu yang dikesan hari ini, 3,242 melibatkan penularan tempatan membabitkan 3,089 warga tempatan dan 153 rakyat asing.

“Sehingga hari ini seramai 160 pesakit masih dirawat di unit rawatan rapi (ICU) dengan 72 daripadanya memerlukan alat bantuan pernafasan,” katanya dalam kenyataan hari ini.

Sementara itu, daripada 10 negeri yang merekodkan peningkatan kes hari ini, Selangor kembali menjadi tumpuan apabila mencatat 894 kes baharu berbanding 776 semalam.

Untuk rekod, antara penyumbang jumlah kes di Selangor ialah semua kes import kerana kemasukan pengembara dari luar adalah melalui Lapangan Terbang Antarabangsa Kuala Lumpur (KLIA) di Sepang.

Sehingga kini Selangor merekodkan 802,660 kes positif dengan 781,178 pesakit telah sembuh, 10,564 kes aktif dan 10,024 kes kematian.

Daripada jumlah kes aktif itu seramai 8,956 pesakit menjalani kuarantin di rumah; 920 ditempatkan di PKRC; 664 dimasukkan ke hospital; dan 24 dirawat di ICU dengan 12 daripadanya memerlukan alat bantuan pernafasan.

Seramai 4,782,306 atau 94.5 peratus daripada populasi penduduk di negeri itu telah lengkap divaksinasi, 4,849,408 atau 95.7 peratus menerima sekurang-kurangnya satu dos dan 2,432,849 lagi individu menerima dos penggalak.

Bagi negeri-negeri lain yang mencatat peningkatan, Kuala Lumpur merekodkan 476 kes baharu berbanding 352 semalam, diikuti Kelantan (360 kes baharu, 295 semalam); Kedah (275 kes baharu, 259 semalam); dan Sabah (256 kes baharu, 242 semalam).

Pahang pula mencatat 244 kes baharu berbanding 170 semalam; Pulau Pinang (225 kes baharu, 147 semalam); Negeri Sembilan (218 kes baharu, 181 semalam); Melaka (167 kes baharu, 77 semalam); dan Perlis (11 kes baharu, lapan semalam).


Nazri Duta Besar Malaysia ke AS

Bekas Ahli Parlimen Padang Rengas, Datuk Seri Nazri Aziz dilantik sebagai Duta Besar Malaysia ke Amerika Syarikat (AS), kata Wisma Putra dalam satu kenyataan hari ini (9 Februari 2023).

Istiadat pengurniaan watikah pelantikan kepada Nazri serta sembilan ketua perwakilan diplomatik Malaysia disampaikan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Istana Negara.

Wisma Putra berkata Nazri yang juga graduan Lincoln’s Inn di United Kingdom dipilih kerana pengalaman luasnya sebagai anggota pentadbiran negara.

Beliau yang tidak bertanding mempertahankan kerusi Parlimen itu pada PRU-15 lalu, berpengalaman mengetuai Kementerian Pembangunan Usahawan dari 1999 hingga 2004, Menteri di Jabatan Perdana Menteri (Undang-undang dan Parlimen) (2004 hingga 2013) serta Menteri Pelancongan dan Kebudayaan (2013 hingga 2018).

Beliau juga pernah menjadi Timbalan Menteri Kewangan dan Timbalan Menteri di Jabatan Perdana Menteri.

Turut berangkat ke istiadat itu, Raja Permaisuri Agong Tunku Hajah Azizah Aminah Maimunah Iskandariah. Hadir sama Timbalan Menteri Luar Datuk Mohamad Alamin.

Selain Nazri, turut menerima watikah pelantikan ialah Duta Besar Malaysia ke Republik Indonesia, Datuk Syed Md Hasrin Tengku Hussin @ Syed Hussin dan Duta Besar Malaysia ke Republik Filipina, Datuk Abdul Malik Melvin Castelino Anthony.

Turut menerima watikah pelantikan ialah Duta Besar Malaysia ke Holy See, Hendy Anak Assan; Duta Besar Malaysia ke Sweden, Hafizah Abdullah; Duta Besar Malaysia ke Brazil, Gloria Corina Anak Peter Tiwet dan Pesuruhjaya Tinggi Malaysia ke Kenya, Ruzaimi Mohamad.

Selain itu, Duta Besar Malaysia ke Republik Czech, Suzilah Mohd Sidek, Duta Besar Malaysia ke Timor Leste, Amarjit Singh Sarjit Singh dan Duta Besar Malaysia ke Kuwait ‘Alauddin Mohd Nor.


Dilaporkan bakal didakwa di mahkamah esok, Sanusi kata belum ada maklumat

Susulan laporan media yang menyebut dirinya bakal didakwa di mahkamah esok, Menteri Besar Kedah, Datuk Seri Muhammad Sanusi Md Nor memaklumkan beliau masih tiada maklumat berkaitan perkara tersebut.

“Saya belum ada maklumat lagi,” katanya, lapor Harian Metro.

ADUN Jeneri itu dilaporkan bakal didakwa di Mahkamah Sesyen Selayang,esok, hanya empat hari selepas polis memulakan siasatan ke atasnya.

Ia susulan ucapannya yang didakwa memperlekehkan kewibawaan Institusi Kesultanan Selangor berhubung pelantikan menteri besarnya.

Beliau dijangka menghadapi sekurang-kurangnya dua pertuduhan di mana pendakwaan itu dikatakan akan dibuat secara berasingan di hadapan Hakim, Nor Rajiah Mat Zin dan Osman Affendi Mohd Shalleh.

Beliau dijangka akan menghadapi pertuduhan mengikut Kanun Keseksaan, Akta Hasutan serta Akta Komunikasi dan Multimedia 1998.

Sekurang-kurangnya 57 laporan polis dibuat beberapa pihak terhadapnya susulan ucapan terbabit.

Sabtu lalu, Muhammad Sanusi memaklumkan telah mengutus sepucuk warkah memohon ampun kepada Sultan Sharafuddin Sharafuddin Idris Shah.

Beliau mendakwa ucapannya pada majlis itu sengaja diputar belit oleh musuh politik bagi menimbulkan salah faham.


Calon BN tak layan desakan letak jawatan Pesuruhjaya Suhakam

Calon Barisan Nasional (BN) DUN Kuang, Hasnal Rezua Merican Habib Merican tidak berganjak dek desakan yang menuntutnya melepaskan jawatan Pesuruhjaya Suruhanjaya Hak Asasi Manusia Malaysia (Suhakam) sebaik dicalonkan pada pilihan raya negeri (PRN) kali ini.

Hasnal mempertahankan kedudukannya itu sambil menegaskan tiada isu hak asasi manusia yang akan dikompromi kerana jawatannya itu.

Malah beliau menggesa pengkritiknya melihat rekod sepanjang beliau bertugas pada seis 2022-2025.

“Di mana isu hak asasi manusia dikompromi kerana jawatan politik saya (Ketua Umno Selayang)? Sepatutnya sudah ada bukti sekarang sebab telah ada rekod saya selama setahun,” katanya, lapor FMT.

Menurutnya lagi, pihak yang mengkritiknya itu perlu melihat Seksyen 5 (3) Akta Suhakam 1999 yang menyebut anggota suruhanjaya hendaklah dalam kalangan seseorang dari latar belakang agama, politik dan berpengalaman dalam isu melibatkan hak asasi manusia.

“Saya bukan ahli politik sepenuh masa, sebaliknya peguam cara dan peguam bela selama 30 tahun…saya ada pengalaman luas dalam hak asasi manusia.

“Kenapa anda rasakan saya dipilih sebab ahli politik? Kenapa rasa saya tak layak duduk di situ sebagai peguam bela yang mengamalkan selama 30 tahun dalam undang-undang jenayah serta buruh?

“Jangan kita mengecualikan orang yang layak hanya kerana kita rasa Suhakam ini sepatutnya berfungsi dalam cara kamu bayangkan sahaja,” katanya.

Baru-baru ini, pelbagai pihak termasuk bekas Pesuruhjaya Suhakam, Jerald Joseph menggesa Hasnal meletak jawatan untuk memastikan pejabat itu dilihat bebas dengan politik susulan pengumumannya sebagai calon BN di DUN Kuang.

Bagaimanapun, Hasnal berkata beliau akan melepaskan jawatan itu sekiranya menang PRN kerana komitmen baharunya itu mungkin menyebabkan tidak dapat memberi tumpuan kepada amalan guaman dan tugas pesuruhjaya.

Menurutnya, jika itu berlaku beliau harus melakukannya secara teratur dengan mengemukakan surat perletakan jawatan kepada kerajaan dan memohon perkenan daripada Yang di-Pertuan Agong.


PM yakin pertumbuhan ekonomi terus kukuh suku kedua 2022

Pertumbuhan ekonomi Malaysia dijangka terus kukuh pada suku kedua tahun ini, disokong oleh beberapa petunjuk ekonomi termasuk perdagangan yang meningkat sebanyak 43.4 peratus kepada paras tertinggi baharu berjumlah RM270.4 bilion.

Perdana Menteri Datuk Seri Ismail Sabri Yaakob berkata, eksport turut meningkat sebanyak 38.8 peratus kepada RM146.2 bilion manakala import melonjak 49.3 peratus kepada RM124.2 bilion.

“Pasaran buruh juga lebih baik dan kadar pengangguran menurun kepada 3.9 peratus pada Mei berbanding 5.0 peratus pada bulan sama pada 2020,” katanya ketika berucap dalam Majlis Makan Malam Bersempena Ulang Tahun ke-60 Dewan Perniagaan dan Perindustrian Kebangsaan Malaysia (NCCIM) di Petaling Jaya, malam tadi.

Mengulas selanjutnya, Ismail Sabri berkata jualan perdagangan borong dan runcit turut mencatat peningkatan sebanyak 19.9 peratus pada Mei lepas manakala jualan sektor pembuatan menokok sebanyak 15.7 peratus bagi tempoh sama.

Perdana Menteri menyifatkan prestasi ekonomi yang baik itu turut disokong oleh dasar-dasar kerajaan yang konsisten terutamanya inisiatif di bawah Bajet 2022, pakej rangsangan dan bantuan-bantuan lain yang diperkenalkan.

“Ekonomi kita kini terus mencatatkan pemulihan sepanjang negara berada dalam Fasa Peralihan ke Endemik selepas dua tahun berdepan ancaman COVID-19.

“Di sebalik pandemik itu pula diikuti dengan kenaikan harga barangan dan inflasi akibat gangguan rantaian bekalan global serta krisis geopolitik serantau…Alhamdulillah prestasi ekonomi dan perdagangan negara terus kekal utuh,” katanya.

Menurut Perdana Menteri, bagi suku pertama 2022, pertumbuhan ekonomi Malaysia telah berkembang sebanyak 5.0 peratus disokong oleh peningkatan permintaan dalam dan luar negara serta pemulihan pasaran buruh.

Bagi tempoh sama, sejumlah RM42.8 bilion pelaburan telah diluluskan yang melibatkan sebanyak 910 projek dan mewujudkan 24,906 peluang pekerjaan baharu untuk Keluarga Malaysia, kata beliau.

Malah, Ismail Sabri berkata, agensi penarafan antarabangsa global, S&P juga telah menaik taraf prospek penarafan Malaysia daripada negatif kepada stabil, sekali gus memaparkan keyakinan pelabur terhadap keupayaan kredit dan kemampuan negara ini mengharungi cabaran fiskal selepas pandemik.

Mengulas majlis malam ini, beliau meminta ahli-ahli NCCIM agar peka dan mengambil inisiatif untuk mematuhi peraturan-peraturan perburuhan supaya kekal berdaya saing di pasaran sedia ada serta meluaskan lagi potensi di pasaran baharu.

Menurutnya, ini selaras dengan Dasar Pelaburan Baharu negara berteraskan Aspirasi Pelaburan Nasional (NIA) dengan tumpuan utama untuk menjadikan Malaysia sebagai destinasi pelaburan berlandaskan amalan alam sekitar, sosial dan tadbir urus (ESG) yang memastikan kelestarian pengeluaran dan operasi perniagaan, termasuk mematuhi standard perburuhan antarabangsa. – Bernama


Thailand turunkan tahap ancaman Covid, tarik balik perintah darurat

Kerajaan Thailand akan menarik balik dekri kecemasan yang dikuatkuasakan pada Mac 2020 untuk memerangi Covid-19, kata pegawai setelah Bangkok semakin melonggarkan kebanyakan sekatan pandemik itu.

Mulai 1 Oktober, pelawat asing tidak lagi perlu menunjukkan bukti telah divaksin, dan individu yang didapati dijangkiti Covid-19 tidak perlu lagi dikuarantin.

Dekri darurat, yang telah diperbaharui berulang kali walaupun mendapat tentangan, tidak akan dilanjutkan pada akhir bulan ini, kata para pegawai.

Dekri itu, yang membenarkan kerajaan mengambil tindakan, seperti mengekang pergerakan, mengehadkan saiz orang ramai dan menutup premis swasta, juga digunakan terhadap penunjuk perasaan antikerajaan.

“Trend keseluruhan situasi Covid di peringkat global bertambah baik. Jumlah kes baharu dan kematian menurun,” kata jurucakap Pusat Pentadbiran Situasi Covid-19 Thailand, Taweesin Visanuyothin.

Pusat itu juga akan menghentikan operasi dan dibubarkan, tambahnya.

“Pada masa ini, orang ramai dan premis perniagaan boleh bergerak ke hadapan dengan aktiviti ekonomi,” kata Taweesin.

Perubahan itu dibuat setelah Kementerian Kesihatan Awam menurunkan status Covid-19 daripada penyakit berjangkit berbahaya kepada penyakit berjangkit di bawah pengawasan.

Pusat itu melaporkan 752 kes baharu Covid-19 pada Jumaat dan sembilan kematian. Ia berkata peratusan katil hospital yang diperuntukkan untuk pesakit Covid-19 yang diduduki telah jatuh kepada 8.3 peratus daripada 15.8 peratus pada Julai.

“Kami mungkin mempunyai gelombang kecil selepas ini. Dan kami akan meminta orang ramai untuk terus mengamalkan langkah-langkah pencegahan am, termasuk terus memakai pelitup muka di khalayak, walaupun ia tidak akan diwajibkan,” kata Taweesin.

Industri pelancongan Thailand yang besar dan menguntungkan telah dimusnahkan oleh langkah tempatan dan seluruh dunia untuk membendung wabak itu.

Setakat tahun ini, sektor pelancongan telah menyaksikan peningkatan ketibaan pelancong asing dengan 5.2 juta pelawat setakat ini. – Agensi


Durian cetus amaran kecemasan ‘gas bocor’

Anggota bomba dan penyelamat dikerah ke sebuah pasar raya di ibu negara Australia, Canberra, setelah menerima laporan kebocoran gas, hanya untuk mengetahui bahawa bau itu disebabkan oleh durian.

Pasukan tindakan kecemasan pula mengarahkan orang ramai untuk berada jauh dari kawasan itu tatkala mereka mencari sumber kepada bau di pasar raya Dickson.

“Selepas sejam melakukan pemeriksaan, pasukan kecemasan Canberra berkata pemilik premis di atas kedai memberitahu kemungkinan punca kejadian.

“Ianya bukan kebocoran gas, sebaliknya bau durian. Buah itu mengeluarkan bau yang sangat kuat dan boleh tersebar jauh,” kata jurucakap pasukan kecemasan itu.

Tumbuh di seluruh Asia Tenggara yang beriklim tropika, peminat menyukai ‘raja buah’ kerana rasanya yang manis dan tekstur berkrim.

Namun, sesetengah individu tidak menggemarinya kerana bau yang kuat. Kebanyakan hotel mengharamkan durian dibawa masuk ke premis mereka kerana baunya yang kuat. – Agensi


‘Siasat pastor Kristian kutip derma umat Islam untuk sebar Kristian’

Dua pertubuhan bukan kerajaan (NGO) di Johor mendesak pihak berkuasa menyiasat kegiatan seorang pastor yang menyebarkan agama Kristian kepada orang ramai, termasuk umat Islam dan membuat kutipan derma secara haram di daerah ini.

Dua NGO terbabit iaitu Tindakan Ekonomi Komuniti B40 Johor dan Pertubuhan Ikatan Usahawan Kecil dan Sederhana Kecil dan Sederhana Malaysia (IKHLAS) Johor mendakwa aktiviti pastor terbabit menyebabkan ketidaktenteraman dan mengganggu keharmonian agama Islam di negeri ini.

Memetik laporan Berita Harian, Pengerusi Tindakan Ekonomi Komuniti B40 Johor, Datuk Mohd Fadel Alwi, dilaporkan berkata gesaan itu hadir susulan klip video bertajuk ‘Pastor Kristian Disangka Muslim Meminta Derma’ yang didedahkan dalam laman Facebook Firdaus Wong Wai Hung pada Jumaat lalu.

“Pastor terbabit didakwa pemilik profil Facebook (FB) bernama Zerah Kingdom giat meminta derma daripada orang Islam dengan menggunakan akaun bank peribadinya.

“Wang yang diterima itu kemudian dipercayai digunakan untuk melakukan aktiviti kebajikan kepada masyarakat di Kluang termasuk memberi derma dan sedekah serta menganjurkan kelas mengaji Iqra kepada orang Islam di Kluang.

“Pemilik akaun Zerah Kingdom juga menggunakan ayat bersifat Islamik untuk kerja dilakukannya itu walhal beliau adalah seorang pastor Kristian. Pendedahan dalam klip video itu menyatakan terdapat bukti ramai orang Islam terpedaya dengan taktiknya itu membuat sumbangan ke dalam akaun miliknya,” katanya selepas membuat laporam polis di Ibu Pejabat Polis Daerah (IPD) Kluang, hari ini.

Mohd Fadel berkata, laporan polis berkenaan dibuat bagi menjamin kesejahteraan agama Islam sebagai agama Persekutuan mengikut Perkara 11 Perlembagaan Persekutuan.

“Siasatan lanjut dan tindakan tegas juga mesti diambil kerana pihak berkenaan sudah menipu dengan menyalahgunakan akaun bank persendirian mengutip sumbangan orang ramai terutama orang Islam bagi tujuan penyebaran agama Kristian,” katanya.


Kes Guan Eng tangguh, pembela minta nota WhatsApp ‘RM2 juta’

Perbicaraanmelibatkan Pengerusi DAP Kebangsaan, Lim Guan Eng bagi projek terowong dasar laut Pulau Pinang di Mahkamah Sesyen Kuala Lumpur ditangguh hari ini (15 Februari 2023) bagi membolehkan pihak pembelaan mendapatkan nota daripada prosiding mahkamah berasingan yang dikatakan boleh membebaskannya daripada menerima rasuah RM2 juta.

Peguam Lim, Gobind Singh Deo memberitahu mahkamah bahawa pihak pembelaan telah memfailkan permohonan untuk mendapatkan nota prosiding dari Mahkamah Sesyen lain di Shah Alam, Selangor pada 9 Februari yang masih belum selesai.

Beliau berkata nota prosiding itu diperlukan sebagai sebahagian daripada persediaan pihak pembelaan untuk dikemukakan pada perbicaraan hari ini bagi menambah keterangan lanjut dalam perbicaraan yang sedang berjalan.

Gobind menjelaskan kepada mahkamah mengenai pembelaan pada mulanya mendapatkan salinan Rakaman dan Transkripsi Mahkamah (CRT) membabitkan keterangan saksi daripada kes di Shah Alam dan ditranskripsi sendiri, tetapi ia kemudiannya dipertikaikan oleh pihak pendakwaan.

“Sekiranya rakan saya membantah atas alasan teknikal maka saya perlu meminta kes ini ditangguhkan untuk pihak pembelaan mendapat nota prosiding,” katanya lapor MalayMail.

Bukti yang ingin dikemukakan oleh pihak pembelaan dalam perbicaraan terowong dasar laut Pulau Pinang termasuk laporan transkrip mesej penuh WhatsApp antara dua saksi pendakwaan – Pengarah Konsortium Zenith Construction Sdn Bhd (CZCSB) Datuk Zarul Ahmad Mohd Zulkifli dan G. Gnanaraja.

Di Shah Alam, Gnanaraja didakwa menipu Zarul Ahmad lebih RM19 juta – yang mana RM2 juta adalah sebahagian daripadanya – untuk mempercayai bahawa dia boleh membantu beliau menutup siasatan Suruhanjaya Pencegahan Rasuah Malaysia (SPRM) yang dikaitkan dengan projek dasar laut yang sama.

Gnanaraja kemudiannya mengaku bersalah terhadap pertuduhan alternatif di bawah Akta Syarikat dan dikenakan denda RM230,000.

Sebelum ini, Gobind memberitahu mahkamah perbualan WhatsApp antara Zarul Ahmad dan ahli perniagaan Gnanaraja pada 17 Ogos 2017 jelas menunjukkan bagaimana “coklat” (rasuah tunai RM2 juta) akan dibayar kepada seorang “bos besar”, yang peguam itu berkata bukan Lim.

Pihak pembelaan sebelum ini membantah laporan mesej WhatsApp yang dikemukakan oleh pihak pendakwaan kerana keterangan telah dipotong dan tidak sepenuhnya kerana hanya mesej selepas 18 Ogos 2017 dikeluarkan.

Hari ini, Gobind sekali lagi mengulangi pendirian pihak pembelaan, mendakwa terdapat ‘penyalahgunaan kuasa melalui penindasan keterangan oleh pihak pendakwaan’, seterusnya menyatakan keperluan untuk mempunyai nota prosiding daripada mahkamah lain sebagai bukti.

Timbalan Pendakwa Raya Datuk Wan Shaharuddin Wan Ladin berkata pihak pendakwaan tidak mempunyai bantahan untuk penangguhan pendengaran bagi membolehkan afidavit tambahan difailkan.

Selepas mendengar hujahan, hakim Mahkamah Sesyen Azura Alwi kemudiannya menetapkan 1 Mac untuk pihak-pihak berkaitan mengemas kini proses perbicaraan.

Guan Eng, 61, menghadapi pertuduhan pindaan menggunakan jawatannya sebagai Ketua Menteri Pulau Pinang untuk meminta rasuah RM3.3 juta sebagai dorongan untuk membantu pemilik Konsortium Zenith BUCG Sdn Bhd, Zarul Ahmad, mendapatkan projek bernilai RM6, 341,383,702.

Dalam pertuduhan pindaan kedua, Lim didakwa meminta rasuah sebanyak 10 peratus daripada keuntungan daripada syarikat itu sebagai suapan untuk mendapatkan projek itu.

Lim, yang merupakan bekas Setiausaha Agung DAP, menghadapi dua lagi pertuduhan menyebabkan dua bidang tanah bernilai RM208.8 juta, milik kerajaan Pulau Pinang, dilupuskan kepada dua syarikat yang dikaitkan dengan projek terowong dasar laut negeri itu.